c: text/html

text:
Donsk CPR-nummur til allar føroyingar
Dan Klein --- 12.09.2018 - 07:21
Bárður S. Nielsen, formaður í Sambandsflokkinum, hevur spurt Ríkisumboðið:
-
Eru tað nakrar tøkniligar og/ ella løgfrøðiligar forðingar fyri, at føroyingar,
frá føðing, fáa eitt danskt CPR-nummar afturat tí føroyska p-talinum?
Viðmerkingar
Frá tí
føroyska sjúkrahúsverkinum eru vit vitandi um, at donsku sjúkrahússkipanirnar,
sum vit eru knýtt at, brúka donsk CPR-nummur. Hetta hevur við sær trupulleikar
í mun til upplýsingar og viðgerð av føroyskum sjúklingum á donskum sjúkrahúsum.
Tá
føroyska sjúkrahúsverkið hevur eitt sera umfatandi samstarv við donsk
sjúkrahús, er hetta ikki nøktandi og skapar ein ótryggleika.
Tí verður
hesin fyrispurningur settur, verður sagt í viðmerkingunum.
Sambandsflokkurin

robotstxt: allowed

filter: keep


text:
8. mars 2001Nr. 33
Kunngerð um móttøkuskipanir í føroyskum havnum fyri leivdir og blandingar av skaðiligum flótandi evnum, ið verða flutt sum leysafarmur (í bulk), sum broytt við kunngerð nr. 90 frá 28. september 2007
Við heimild í § 24, stk. 2, § 55, stk. 2, § 61 og § 62 í kgl. fyriskipan nr. 646 frá 12. august 1999 ”om ikrafttræden for Færøerne af lov om beskyttelse af havmiljøet”, verður ásett:
Móttøkuskipanir
§ 1. Í føroyskum havnum skal havnamyndugleikin bera so í bandi, at tað í samsvar við reglurnar í hesi kunngerð verða settar á stovn skipanir til móttøku av leivdum og blandingum, sum innihalda skaðilig flótandi evni, ið stava frá skipum og havstøðum.
Stk. 2. Havnamyndugleikin skal syrgja fyri, at móttøkuskipanin, við atliti at vanligari skipaferðslu, hevur nóg stóra orku til at nøkta tørvin fyri avhending, uttan at hetta førir til óneyðuga seinking fyri skipini.
§ 2. Við ”móttøkuskipan” skilst eftir hesi kunngerð fastur ella flytiligur útbúnaður, ið verður nýttur til móttøku av leivdum ella blandingum av skaðiligum flótandi evnum, sum verða flutt sum leysafarmur.
Stk. 2 Við ”skaðilig flótandi evni” skilst í hesi kunngerð evni, ið eru fevnd av kunngerð nr.166 frá 1. apríl 1987 hjá danska umhvørvismálaráðnum um flokking og bólking, umframt tøming av skaðiligum flótandi evnum, ið verða flutt sum leysafarmur.
§ 3. Niðanfyri nevndu havnir skulu stovna móttøkuskipan til innsavnan av leivdum og blandingum av skaðiligum flótandi evnum:
1) havnir, har skaðilig flótandi evni, ið vera flutt sum leysafarmur, verða skipað upp,
2) havnir, har skaðilig flótandi evni, ið verða flutt sum leysafarmur, verða fermd, um so er, at vatn, nýtt sum barlast, ella tangaskolevni, ið inniheldur leivdir av kemikalium, verður skipað upp, áðrenn tangarnir verða tømdir, og
3) havnir, har umvælingar av kemikaliutangaskipum verða gjørdar, og har barlastvatn ella tangaskolevni við leivdum av kemikalium, verða skipað upp áðrenn umvælingina.
Stk. 2. Móttøkuútbúnaðurin, smb. § 2, stk. 1, skal vera soleiðis innrættaður, at evni ikki kunnu renna aftur í tangarnar á skipinum.
§ 4. Lóg um umhvørvisvernd og kunngerðir sambært hesi lóg eru galdandi fyri stovnssetan og rakstur av móttøkuskipanum og fyri burturbeining av kemikaliuburturkasti í hesum sambandi.
§ 5. Havnamyndugleikin kann krevja fráboðan upp til 24 tímar frammanundan móttøku av skaðiligum evnum.
§ 6. Fleiri havnir og virki kunnu í felag stovna og reka móttøkuskipan.
§ 7. 1) Umhvørvisstovan kann geva hesum virkjum boð um at stovna móttøkuskipan til barlast- og tangaskolivatn, ið inniheldur skaðilig flótandi evni:
1) virkjum, ið senda ella taka ímóti skaðiligum flótandi evnum sum leysafarm, og
2) skipamiðjum, ið umvæla kemikaliutangaskip.
§ 8. 1) Hevur móttøkuskipanin ov lítla móttøkuorku smb. § 1, stk. 2, kann Umhvørvisstovan eftir samráðingar við Føroya landsstýri geva havnastýrinum ella teimum í § 7 nevndu virkjunum boð um at fremja neyðugar útbyggingar av skipanini ella útbúnaðinum.
Kærumál
§ 9. 1) Avgerðir tiknar av Umhvørvisstovuni eftir §§ 7 og 8 kunnu kærast til landsstýrismannin.
Stk. 2. Kærufreistin er 4 vikur frá tí degi, avgerðin er fráboðað viðkomandi.
Revsing
§ 10. Við bót ella hefti verður tann revsaður, ið
1) ikki stovnar móttøkuskipan eftir § 3, ella
2) ikki ger eftir boðum eftir § 7 og § 8.
Stk. 2. Er brotið framt av partafelag, smápartafelag, lutafelag ella tílíkum, kann bótin verða kravd av felagnum sjálvum.
Stk. 3. Er brotið framt av landinum, einari kommunu, einum kommunalum felagsskapi ella einari havn, kann landið, kommunan, kommunali felagsskapurin ella havnin, verða áløgd bót.
Gildiskoma
§ 11. Henda kunngerð kemur í gildi dagin eftir, at hon er kunngjørd.
Oljumálastýrið, 8. mars 2001
Eyðun Elttør (sign.)
landsstýrismaður
/ Herálvur Joensen (sign.)
1) Broytt við kunngerð nr. 90 frá 28. september 2007, har § 15 er soljóðandi: “Hendan kunngerð kemur í gildi 1. oktober 2007.”


text:
Vit hoyra Øssur Kjølbro, aðalskrivara hjá Kirkjuligu Heimamissiónini; fyrst greiða frá um lív og yrki Martin Luther´s, nú tað eru liðin 500 ár síðani reformatiónina. Meira kunning á folkakirkjan.fo. Síðani hoyra vit um Stórmøti 2017 í Bylgjuni í Runavík um vikuskiftið 20.-22. oktober 2017. Evnið í ár er #Gleðiboðini2017. Á skránni er ymiskt bæði til børn, ung og vaksin. Meira kunning á mission.fo, har øll møtini eisini verða stroymað beinleiðis. Kunning eisini á facebook hjá Kirkjuligu Heimamissiónini.
Vertur: Maria Mørkøre. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Tað er við sorgblídni, at vit í Føroyingafelagnum í Aalborg siga takk til Kjartan F. Andreasen, ið eftir loknan lestur flytur heim aftur til Føroyar.
Kjartan hevur tey seinastu árini verið knýttur at Føroyingafelagnum, bæði sum tiltakslimur og sum sjálvboðin. Sum tiltakslimur og sjálvboðin hevur Kjartan verið við til at skipa fyri og hjálpt til veitslur og tiltøk, ið felagið hevur skipa fyri, og harvið sett sín dám á felagið.
Kjartan hevur verið ein fantastiskur stuðul og ein, ið vit altíð hava kunna heitt á. Kjartan hevur hjálpt okkum at skipa fyri veitslum og tiltøk. Kjartan hevur verið eyðkendur í barrini, har hann við sínum avslappaða verumáta, ið berur brá av sofistikatión og coolness, hevur røkt uppgávuna til U.G. og til stóra gleði fyri limirnir í Føroyingafelagnum. Vit fara heilt vist at sakna Kjartan og vilja ynskja honum alt tað best í framtíð síni. – Magnus Pauli, Formaður
Viðmerkingar
Viðmerking


text:
Orð: Petur Jacob Sigvardsen
Viðmerking: Yrktur 21. september 2008.
1. Lær meg, o Jesus, teg at kenna
sum frelsara og hjálparmann,
og meir og meir, sum dagar renna,
tann einasta mær bjarga kann.
Og tá ið heimur harðast slær,
ver tú tá skjól og skjøldur mær.
2. Lær meg, o Jesus, bert at biðja
um tað, ið gagnar trúnni best.
Lat lív mítt móti himni miða,
– til tess, o Gud, mær gevi treyst.
Ver tú tað ljós, ið sløknar ei,
tá myrkrið fjalir lívsins leið.
3. Lær meg, o Jesus, her at vaka,
so at eg búgvin vera skal
ta stund, tá tú vilt heim meg taka
og leiða gjøgnum deyðans dal.
Tú, Lambið Guds, ið dripið var,
lat meg tá vera eitt í tær!


text:
Her eru úrslitini frá svimjistevnuni í Páls Høll í Vági, nú leygardagin 7. og sunnudagin 8. apríl 2018, sum Suðuroyar Svimjfelag skipaði fyri. Ein stevna har vit millum annað fingu eitt nýtt føroyskt met og tvey føroysk juniormet.
Hagtøl
Tilsamans vóru tey 85 svimjarar og 28 lið úr 5 feløgum sum kappaðust 484 ferðir í 34 kappingum, hesar báðar dagarnar í Vági.
Føroyskt met
Signhild Joensen (2000), Ægir setti við tíðini 1:03.34 føroyskt met í 100 metra ryggsvimjing. Hon átti sjálv føroyska metið á 1:03.38, frá Danish Open í 2017, sum verður verandi føroyskt juniormet, við tað at Signhild nú er seniorur.
Føroysk juniormet
SuSvim-dreingir settu føroyskt juniormet í 4×100 frí, við tíðini 4:03.19. Ægir-dreingir áttu nú farna metið, á 4:07.21 frá FM á langgeil í fjør.
HS-dreingir settu føroyskt juniormet í 4×100 blandað, við tíðini 4:27.12. SuSvim-dreingir áttu nú farna metið, á 4:32.57 frá SuSvim-stevnuni í februar mánaða.
Bestu avrik í FINA-stigum
Signhild Joensen (2000), Ægir framdi besta avrik á stevnuni yvirhøvur, tá ið hon í 100 metra ryggsvimjing setti nevnda føroyska met, við tíðini 1:03.34 sum gevur 772 FINA stig.
Róland Toftum (1998), SuSvim framdi besta avrik hjá monnum, tá ið hann í 50 metra bringusvimjing svam seg til 664 FINA stig, við tíðini 30.27.
Úrslit frá SuSvim-stevnuni 7. og 8. apríl 2018


text:
Í dag er altjóða dagur Sameindu tjóða. ST varð stovnað 24. oktober í 1945. Flaggað verður í løgtinginum í dag.
ST varð stovnað beint eftir kríggið fyri at arbeiða fyri friði í heiminum og at forða fyri, at heimsbardagi kom í aftur. Tá ið ST varð stovnað, vóru 51 limalond, men í dag eru 193 limalond.
Umboð fyri føroyingar luttaka eisini í hesum døgum á aðalfundi hjá ST í New York. Óluva Klettskarð er á aðalfundi fyri løgtingið.
Á ST degnum flagga føroyskir almennir stovnar, og tí flaggar eitt nú løgtingið í dag.


text:
RNA
RNA er stytting fyri ribonukleinsýra (sýra = acid á enskum). RNA er, eins og DNA, samansett av nukleotidum við hvør sínum nukleobasa. Men har DNA hevur nukleobasan thymin (T), hevur RNA nukleobasan uracil (U). Eisini er sukureindin í hvørjum nukleotid ribosa í staðin fyri, sum í DNA, 2'-deoxyribosa.
RNA hevur ymisk størv í kyknuni. tRNA (transfer RNA) flytur aminosýrur til proteinsyntesuna á ribosomunum. mRNA (messenger RNA) verður nýtt til at flyta upplýsingar frá DNA til ribosomini. Eisini hava vit rRNA (ribosom RNA), sum ribosomini eru samansett av.
DNA verður avritað til RNA í eini prosess nevnd transskriptión, og síðani verða proteinir framleidd út frá RNA í eini prosess nevnd translatión.
Vanliga verður DNA nýtt til goymslu av arvfrøðiliga tilfarinum, men nøkur virus nýta í staðin RNA.


text:
┴rnadalstindur
Tann 7. juni 2009 skipai Eysturoyar Gongufelag fyri t˙ri nian ß ┴rnadalstind. ┴rnadalstindur liggu sunnanfyri HˇsvÝk, men gingi var av Kjalnesi Ý Kollafiri nian ß V°rufjall og haani yvir ß ┴rnadalstind. Tindurin er 641 metrar h°gur. Av tindinum gingu vit oman mˇti Sjˇvarskari og fram vi Dylluni oman til Sjˇvar og ˙t aftur ß Kjalnes.
T˙rurin var ikki tungur, men rŠttuliga dr˙gvur. HŠddarpunkti ß t˙rinum var at koma upp ß Klettin vi ┴rnadalstind. Gˇur t˙rur.
┴rnadalstindur sŠst ˙r HˇsvÝk beint omanfyri fossin.
┴rnadalstindur sunnanfyri HˇsvÝk.


text:
Tørvar tær eitt lestrarhøli?
Um tú ella bólkur tín vantar eitt friðaligt høli at lesa í ella gera bólkaarbeiði í, so er ráð fyri tí.
Álaborg bjóðar nemliga Álastovu út til lesandi, ið eru limir í Álaborg. Í hølunum eru nokk av stólum og borðum, ein projektør, vesi og møguleiki at gera sær kaffi og te. Álaborg hevur tíverri ikki internet, og tískil er hetta nakað, tit sjálvi mugu syrgja fyri – ‘internetdeiling’ á fartelefon er ein frálíkur møguleiki.
Um tit ynskja at læna Álastovu, so kunnu tit seta tykkum í samband við nevndina og avtala tíðarskeið á alaborg@alaborg.fo
Føroyingafelagið í Aalborg
Forchhammersvej 5 – 7 | 9000 Aalborg C


text:
Wednesday, May 31, 2017
Hví drepa heimaflotan? Teknokrati móti viti og skili
Aftan á frágreiðing frá Nýskipanarnevndini og svarskriv frá 36 hoyringspørtum fór ‘Uppskot til løgtingslóg um fyrisiting av sjófeingi’ í tingviðgerð — framvegis við sera óhepnari konfrontatión millum Fiskimálaráðið og vinnuna í skjáttuni.
Sum vit hava víst á leingi so tykist tað torført í Føroyum at hava eina nøkulunda virðiliga og demokratiska tilgongd í sambandi við ætlaðar umfatandi broytingar í teimum lógarligu og regluligu kørmunum fyri fiskivinnuna. Vit tosa also um at meir ella minni kollvelta grundleggjandi búskaparlig viðurskifti, fíggjarligar fyritreytir og livilíkindi hjá einum stórum parti av samfelagnum og einum berandi liði í landsins útflutnings- og framleiðsluvirði. At øll ið varða av hesari vinnu, við heilt fáum undantøkum, hava ávarað staðiliga ímóti týðandi tættum í tí uppskoti til ‘løgtingslóg um fyrisiting av sjófeingi’ sum nú er lagt fram í Løgtinginum, undirstrikar bara enn meira at vandi veruliga er á ferð, ikki bert hvat viðvíkur føgrum orðum um fólkaræði, men fyri tann samfelagsliga, búskaparliga og politiska stabilitetin í Føroyum.
Fyrst varð ein Nýskipanarnevnd sett, sum so aftan á lokið arbeiði legði sína frágreiðing fram í oktober í fjør. Hennara tilmælir vórðu í nógvum tó ikki fylgd í tí uppleggi sum Landsstýrið presenteraði í mars í ár. Hartil kemur at 35 av 36 hoyringspørtum — fakfeløg, vinnufeløg og onnur — sum lótu inn síni skrivligu svar, vóru sera atfinningarsom í mun til uppskotið. Undantakið var Búskaparráðið, sum bar seg undan at gera beinleiðis viðmerkingar.
Tann nógvi kritikkurin hevur snúð seg m.a. um uppboðssølu av fiskirættindum og tann ótryggleika hetta kann væntast at hava við sær; broytingar í reguleringini av botnfiskaveiði undir Føroyum frá daga- til kvotuskipan; anti-trust reglur sum gera tað torført um ikki ómøguligt hjá fleiri leiðandi fyritøkum í vinnuni at halda fram við og menna verandi virksemi; og nýggjar og víðar heimildir til landsstýrismannin í fiskivinnumálum at stýra vinnuni við hjálp av kunngerðum.
Frymlar og algoritmur
Í tí tilgongd sum hevur verið higartil er tað eydnast uppsjóvarvinnuni at tryggja sær ein part av tí tryggleika sum krevst fyri at kunna halda fram uttan at steingja virkir og leggja skip. Verri er statt við teimum sum ikki hava fingið oyraljóð millum tey ið umboða tað politiska og fyrisitingarliga valdið.
Sum skilst er lagt upp til at umleið tveir triðingar av rættindunum til veiði eftir botnfiski undir Føroyum skulu seljast um uppboðssølu, sum greitt er ein hóttan móti tilverugrundarlagnum hjá mongum av teimum sum virka í hesum parti av vinnuni — feløg sum ofta ikki eru fíggjarliga væl fyri. Politiskt verður argumenterað fyri at ‘marknaðurin’ má ráða í spurningum um rættindi at fiska. Men er yvirhøvur nakar marknaður har; og um so er, hví er áhugin at sleppa framat har so lítil sum hann er? Kann tað hugsast at tey sum virka í heimaflotanum fyri tíðina gera tað av orsøkum sum tann politiska stættin als ikki hevur ímyndað sær, nevniliga: ikki so nógv fyri peningaligan vinning her og nú, men meira við atliti til aðrar dimensiónir so sum meiningsfult yrki, arbeiðspláss, nærsamfelag og relatiónir millum fólk, kanska aftur við stillari vón, og kanska vissu, um at einaferð broytist tann vistfrøðiliga javnvágin í havinum aftur til frama fyri botnfiskin, einaferð tá tann nógvi og svangi uppsjóvarfiskurin er minkaður nakað.
Hetta við at rykkja grundarlagið undan teimum veikaru feløgunum er tíverri partur av einum neoliberalistiskum tankagóðsi sum hevur verðið spreitt út um geilar tey seinastu 20-30 árini nógvastaðni kring heimin, í Føroyum tey seinastu 10-15 árini. Tað vísir seg at teknokratar hava tikið slíka simplistiska og væl slípaða men í grundini grótharða heimspeki til sín — kynstrið at goyma seg fyri aftan fyri reglur, frymlar og algoritmur, so flest allar avgerðir kunnu takast automatiskt. Snilt og nyttugt í ídnaðarframleiðslu og ymiskum repetitivum høpi har sjálvvirkandi skipanir vissuliga gera ábøtur; men hví í sambandi við lógarsmíð og fyrisiting av medmenniskjum og teirra umstøðum, annað enn fyri at sleppa undan at møta veruligum fólki ið, Gud forbjóði tí, kunnu konfrontera ein við veruligum tankum og meiningum?
Vónandi ikki verri
At vísa til vísindaliga ráðgeving uttan at kunna greiða frá í samanhanginum verður eisini nógv brúkt; og tað er ofta effektivt so leingi kritiskir spurningar ikki verða settir, hvat ið ikki altíð er so lætt; og hvør vil tala ímóti vísindum og útstilla seg sjálvan sum óvísindaligan býttling? Ein líknandi taktikkur sást ofta fyrr, tá átrúnaðarligar orðingar høvdu størri vald millum manna: við at vísa til trúarligar dogmur og kanska endurgeva vers úr Halgubók bar til at geva teimum munnkurv sum høvdu lyndi til at koma við onkrum ið ikki hóskaði inn í ætlanir, uttan mun til hvat sum annars sakliga var rættast ella skilabest.
Samstundis sum ‘Uppskot til løgtingslóg um fyrisiting av sjófeingi’ var til fyrstu viðgerð tann 29. mai, fór eitt stórt mótmælistiltak fram í Klubbagarðinum beint uttan fyri tinghúsið. Fyrireikararnir, frá Føroya Fiskimannafelag og Føroya Skipara- og Navigatørfelag, søgdu: “Um uppskotið hjá samgonguni verður samtykt av Løgtinginum, so fer hetta at raka allar limir felagsins sera dygt, og tí er umráðandi at allir limir felagsins mótmæla uppskotinum.”
“Hava tingfólk lisið fiskivinnuuppskotið hjá samgonguni,” spurdi Óli M. Lassen, reiðari í línuvinnuni. “Viðgerðin í tinginum var so yvirorðnað at ein kann óttast at fleiri í samgonguni og tingfólk annars ikki hava lisið uppskotið so gjølla. Sum eg havi skilt tað so vóru eisini sera fáir kritiskir spurningar á samgongufundi; tí er tað uttan iva fá fólk ið veruliga hava sett seg inn í uppskotið og hvat fyri avleiðingar tað hevur fyri vinnuna og hvussu nógva makt Løgtingið frásigur sær tá fiskimálaráðharrin kann stýra vinnuni við kunngerðum.”
Reiðarin úr Klaksvík legði afturat: “Spurningurin ið als ikki verður viðgjørdur er: hvussu er veruliga støðan hjá heimaflotanum og hvussu kunnu partafeløg og veiðumenn liva í fiskivinnuni? Eitt sera innantómt tos.”
Tað sum Óli M. Lassen vísir á, um enn óbeinleiðis, er júst tað vit alla tíðina hava sagt, nevniliga: uttan munagott samskifti við allar meginpartar í einum máli um so umfatandi broytingar verður torført at fáa nakað veruligt burturúr. Vónandi verður úrslitið ikki enn verri split millum fólk enn tað vit longu hava.
Sum vit hava víst á leingi so tykist tað torført í Føroyum at hava eina nøkulunda virðiliga og demokratiska tilgongd í sambandi við ætlaðar umfatandi broytingar í teimum lógarligu og regluligu kørmunum fyri fiskivinnuna. Vit tosa also um at meir ella minni kollvelta grundleggjandi búskaparlig viðurskifti, fíggjarligar fyritreytir og livilíkindi hjá einum stórum parti av samfelagnum og einum berandi liði í landsins útflutnings- og framleiðsluvirði. At øll ið varða av hesari vinnu, við heilt fáum undantøkum, hava ávarað staðiliga ímóti týðandi tættum í tí uppskoti til ‘løgtingslóg um fyrisiting av sjófeingi’ sum nú er lagt fram í Løgtinginum, undirstrikar bara enn meira at vandi veruliga er á ferð, ikki bert hvat viðvíkur føgrum orðum um fólkaræði, men fyri tann samfelagsliga, búskaparliga og politiska stabilitetin í Føroyum.
Fyrst varð ein Nýskipanarnevnd sett, sum so aftan á lokið arbeiði legði sína frágreiðing fram í oktober í fjør. Hennara tilmælir vórðu í nógvum tó ikki fylgd í tí uppleggi sum Landsstýrið presenteraði í mars í ár. Hartil kemur at 35 av 36 hoyringspørtum — fakfeløg, vinnufeløg og onnur — sum lótu inn síni skrivligu svar, vóru sera atfinningarsom í mun til uppskotið. Undantakið var Búskaparráðið, sum bar seg undan at gera beinleiðis viðmerkingar.
Tann nógvi kritikkurin hevur snúð seg m.a. um uppboðssølu av fiskirættindum og tann ótryggleika hetta kann væntast at hava við sær; broytingar í reguleringini av botnfiskaveiði undir Føroyum frá daga- til kvotuskipan; anti-trust reglur sum gera tað torført um ikki ómøguligt hjá fleiri leiðandi fyritøkum í vinnuni at halda fram við og menna verandi virksemi; og nýggjar og víðar heimildir til landsstýrismannin í fiskivinnumálum at stýra vinnuni við hjálp av kunngerðum.
Frymlar og algoritmur
Í tí tilgongd sum hevur verið higartil er tað eydnast uppsjóvarvinnuni at tryggja sær ein part av tí tryggleika sum krevst fyri at kunna halda fram uttan at steingja virkir og leggja skip. Verri er statt við teimum sum ikki hava fingið oyraljóð millum tey ið umboða tað politiska og fyrisitingarliga valdið.
Sum skilst er lagt upp til at umleið tveir triðingar av rættindunum til veiði eftir botnfiski undir Føroyum skulu seljast um uppboðssølu, sum greitt er ein hóttan móti tilverugrundarlagnum hjá mongum av teimum sum virka í hesum parti av vinnuni — feløg sum ofta ikki eru fíggjarliga væl fyri. Politiskt verður argumenterað fyri at ‘marknaðurin’ má ráða í spurningum um rættindi at fiska. Men er yvirhøvur nakar marknaður har; og um so er, hví er áhugin at sleppa framat har so lítil sum hann er? Kann tað hugsast at tey sum virka í heimaflotanum fyri tíðina gera tað av orsøkum sum tann politiska stættin als ikki hevur ímyndað sær, nevniliga: ikki so nógv fyri peningaligan vinning her og nú, men meira við atliti til aðrar dimensiónir so sum meiningsfult yrki, arbeiðspláss, nærsamfelag og relatiónir millum fólk, kanska aftur við stillari vón, og kanska vissu, um at einaferð broytist tann vistfrøðiliga javnvágin í havinum aftur til frama fyri botnfiskin, einaferð tá tann nógvi og svangi uppsjóvarfiskurin er minkaður nakað.
Hetta við at rykkja grundarlagið undan teimum veikaru feløgunum er tíverri partur av einum neoliberalistiskum tankagóðsi sum hevur verðið spreitt út um geilar tey seinastu 20-30 árini nógvastaðni kring heimin, í Føroyum tey seinastu 10-15 árini. Tað vísir seg at teknokratar hava tikið slíka simplistiska og væl slípaða men í grundini grótharða heimspeki til sín — kynstrið at goyma seg fyri aftan fyri reglur, frymlar og algoritmur, so flest allar avgerðir kunnu takast automatiskt. Snilt og nyttugt í ídnaðarframleiðslu og ymiskum repetitivum høpi har sjálvvirkandi skipanir vissuliga gera ábøtur; men hví í sambandi við lógarsmíð og fyrisiting av medmenniskjum og teirra umstøðum, annað enn fyri at sleppa undan at møta veruligum fólki ið, Gud forbjóði tí, kunnu konfrontera ein við veruligum tankum og meiningum?
Vónandi ikki verri
At vísa til vísindaliga ráðgeving uttan at kunna greiða frá í samanhanginum verður eisini nógv brúkt; og tað er ofta effektivt so leingi kritiskir spurningar ikki verða settir, hvat ið ikki altíð er so lætt; og hvør vil tala ímóti vísindum og útstilla seg sjálvan sum óvísindaligan býttling? Ein líknandi taktikkur sást ofta fyrr, tá átrúnaðarligar orðingar høvdu størri vald millum manna: við at vísa til trúarligar dogmur og kanska endurgeva vers úr Halgubók bar til at geva teimum munnkurv sum høvdu lyndi til at koma við onkrum ið ikki hóskaði inn í ætlanir, uttan mun til hvat sum annars sakliga var rættast ella skilabest.
Samstundis sum ‘Uppskot til løgtingslóg um fyrisiting av sjófeingi’ var til fyrstu viðgerð tann 29. mai, fór eitt stórt mótmælistiltak fram í Klubbagarðinum beint uttan fyri tinghúsið. Fyrireikararnir, frá Føroya Fiskimannafelag og Føroya Skipara- og Navigatørfelag, søgdu: “Um uppskotið hjá samgonguni verður samtykt av Løgtinginum, so fer hetta at raka allar limir felagsins sera dygt, og tí er umráðandi at allir limir felagsins mótmæla uppskotinum.”
“Hava tingfólk lisið fiskivinnuuppskotið hjá samgonguni,” spurdi Óli M. Lassen, reiðari í línuvinnuni. “Viðgerðin í tinginum var so yvirorðnað at ein kann óttast at fleiri í samgonguni og tingfólk annars ikki hava lisið uppskotið so gjølla. Sum eg havi skilt tað so vóru eisini sera fáir kritiskir spurningar á samgongufundi; tí er tað uttan iva fá fólk ið veruliga hava sett seg inn í uppskotið og hvat fyri avleiðingar tað hevur fyri vinnuna og hvussu nógva makt Løgtingið frásigur sær tá fiskimálaráðharrin kann stýra vinnuni við kunngerðum.”
Reiðarin úr Klaksvík legði afturat: “Spurningurin ið als ikki verður viðgjørdur er: hvussu er veruliga støðan hjá heimaflotanum og hvussu kunnu partafeløg og veiðumenn liva í fiskivinnuni? Eitt sera innantómt tos.”
Tað sum Óli M. Lassen vísir á, um enn óbeinleiðis, er júst tað vit alla tíðina hava sagt, nevniliga: uttan munagott samskifti við allar meginpartar í einum máli um so umfatandi broytingar verður torført at fáa nakað veruligt burturúr. Vónandi verður úrslitið ikki enn verri split millum fólk enn tað vit longu hava.
Subscribe to: Post Comments (Atom)


text:
Borgarafundur verður hildin í Ítróttarhøllini á Skála týskvøldið hin 23. mai kl. 19. Einasta mál á dagsskránni er umrøða av dokkhøllini, sum skipasmiðjan MEST hevur ætlanir um at byggja á Skála.
Stutt fyri jól í 2015 søkti MEST um byggiloyvi til at smíða eina dokkhøll omanyvir turrdokkina á Skála. Í viðgerðini kom fram, at einasta tøkniliga forðingin í málinum var, at mest loyvda hædd í økinum var 6,5 metrar, hóast fleiri bygningar í økinum eru hægri enn hetta. Tá ætlingin var at byggja góðar 40 metrar uppeftir, var greitt, at neyðugt var at broyta byggisamtyktina og møguliga býarplanin, um Runavíkar kommuna skuldi geva loyvi til byggingina. Longu 19. og 20. januar 2016 taka Vinnu- og havnarnevndin og Byggi- og býarskipanarnevndin málið upp, og mæla til at Tekniska deild arbeiðir víðari við málinum. Á býráðsfundinum hin 28. januar 2016 tekur Runavíkar býráð undir við tilmælunum frá nevndunum báðum. Í skrivi boðar borgarstjórin MEST frá hesum.
Í fyrstu atløgu var málið sent landsmyndugleikanum við umbøn um at broyta viðurskiftini soleiðis, at tað kundi byggjast uttan avmarking í hæddini. Hesum kundi Heilsu- og innlendismálaráðið ikki ganga á møti og í svarinum heldur Ráðið fyri, at ein stór høll við eini hædd uppá 50 metrar nærindis íbúðarøki er eitt so stórt inntriv, at tað má lýsast væl og virðiliga fyri borgarunum, eitt nú við myndum, sum vísa bygningin ymsastaðni frá á Skála og hinumegin fjørðin. Somuleiðis mælir Ráðið til, at bygging omanfyri 15 metrar skal gerast samsvarandi serstakari byggisamtykt. Nevndirnar báðar taka undir við hesum, og tað ger býráðið eisini hin 23. Februar 2017.
Runavíkar býráð samtykkir á býráðsfundi í Skúlanum á Skála hin 27. apríl, at borgarafundur skal haldast um málið á Skála hin 23. mai 2017. Ætlanin við borgarafundinum er, at MEST sýnir fram hvussu ætlaða útbyggingin av Skipamiðjuni fer at taka seg út í eygunum á fólkinum, sum býr á Skála. Høvið verður at gera viðmerkingar til framløguna, men ongin niðurstøða verður gjørd, tí ætlandi verður málið lagt fram fyri almenningin at gera skrivligar viðmerkingar til í 6 vikur, fyri síðani at vera viðgjørt av landsmyndugleikanum av nýggjum saman við møguligum viðmerkingum ella kærum.
Skráin:
Borgarstjórin bjóðar vælkomin og greiðir frá málinum.
MEST kunnar um málið samsvarandi krøvunum frá lands- og kommunala myndugleikanum
Kollslíð & Sverrisson spæla nøkur løg
Spurningar úr salinum og svar av pallinum
Bergur Poulsen verður orðstjórnari.


text:
Hesar útbúgvingar eru parttíðarútbúgvingar og aðrar útbúgvingar eru ætlaðar til endurútbúgving og eftirútbúgving:
Dugni – Skúli
Dugni – Verkskúli
Akademiútbúgving
Diplomútbúgving í leiðslu
HD 1. partur
HD 2. partur
Stakgreinalestur á Fróðskaparsetur Føroya
Stakgreinalestur á Glasi
Verkskúlin er endurútbúgving sum heildagstilboð á Dugna. Endamálið er at royna og venja arbeiðsevnini og at meta um og byggja styrkir og møguleikar hjá tí einstaka. Endamálið við skúlanum á Dugna er at menna fakligar og persónligar førleikar, so møguleiki at taka eitt 9. floks prógv, so til ber at fara víðari í skúla ella í læru/arbeiði.
Hægri partíðarútbúgvingar á Glasi, Marknagili eru skipaðar sum parttíðarútbúgvingar soleiðis at til ber samtíðis at arbeiða og at nema sær útbúgving.


text:
Tíðindaskriv
14.04.2018 - 12:58
Tíðindi > Samfelag & Politikkur > Arbeiðsmarknaður
Á aðalfundinum í Føroya Byggifrøðingafelag, sum var hildin í mars stóðu Eystein Sivertsen og Bergur Olsen fyri vali.
Bergur ynskti ikki at stilla upp aftur, Elin á Heyggi, sum var eykalimur undanfarna skeið, tók við sum nevndarlimur. Helgi Johannesen kom upp í nevndina sum eykalimur.
Fríggjadagin var fyrsi nevndarfundur eftir aðalfundin. Nevndin skipaði seg soleiðis: Kristian Niclasen, formaður, Eystein Sivertsen, næstformaður, Sonni Seyer, skrivari og kassameistari, Elin á Heyggi og Jón O. Sólsker, nevndarlimir. Helgi Johannesen er eykalimur.


text:
Heldin fylgir "Distributed Architecture", men Heldin hevur ein Heldardepil. Hví tað?
Av tí at dátur í Heldini altíð ferðast frá skipan til skipan, og ongantíð ígjøgnum nakran "central", so kann Heldardepilin virka óneyðugur.
Heldardepilin ER óneyðugur til sjálvt dátusamskifti. Dátur ferðast ongantíð ígjøgnum Heldardepilin. Hervið verður tryggja at dáturnar bert eru tøkar hjá pørtunum sum samskifta við dátum sínámillum.
Týdningurin av Heldardeplinum sæðst tá mann hyggur eftir hvørjar uppgávur hann hevur:
- Heldardepilin váttar certifikatir sum eru neyðug, fyri at samskifti verður bronglað (kryptera) millum luttakarar í Heldini.
- Heldardepilin gevur nýggjum luttakarum atgongd at nýta Heldina, og tryggjar harvið at luttakarar vita trygt hvønn tey samskifta við.
- Heldardepilin kann síggja hvør luttakari samskiftir við hvønn luttakara, og kann síggja hagtøl um hetta, men móttekur ikki dátur (innihaldið av samskiftinum).
- Heldardepilin móttekur ein checksum av innihaldinum av samskiftinum millum tveir luttakarar, soleiðis at um tað skuldi hent at luttakarar eru ósamdir um innihaldið sum er sent/móttikið, so kann Heldardepilin staðfesta hvør av pørtunum hevur rætta log-innihaldið av samskiftinum.
- Heldardepilin vegleiðir brúkarum um nýtsluna av Heldini, við at halda afturvendandi skeið fyri mennarum, og svara spurningum um nýtslu av pallinum.


text:
Tíðindaskriv
10.04.2018 - 08:43
Mentan > Mentan > Frítíðarítriv
Heimsins størsti vøttur úr Noreg vitjar á Bindifestivalinum 2018.
Á várið 2008 kastaðu nakrar kvinnur uppá ein vøtt. Málið var at binda heimins størsta vøtt, sum skuldi blíva góðkendur av Guinness World Records. Vøtturin fekk navnið Selbuvøtturin.
Tá tær vóru lidnar at binda fyrsta vøttin vísti tað seg, at tær máttu binda tveir – hetta, tí at vøttir altíð eru eitt par. Ein til høgru hond og ein til vinstru hond.
Í juni 2010 vóru báðir vøttirnir lidnir at binda.
Bindingin bleiv framd fyri at styrkja felagskapin í nærumhvørvinum, og tá til stykkis kom høvdu 45 kvinnur luttikið í verkætlanini at binda vøttirnar.
Fyri at fáa vøttirnar góðkendar skuldu teir bindast í sínum uppruna tógvi, sum vit kenna frá Selbu Husflid. Tær brúktu rundstokk 3½
Vøtturin vigar 5½ kg
Longdin á teimum er 247 cm
Samstarvið um verkætlanina hevur verið ímillum Selbu bygdemuseum, Selbu Husflid A/S og Selbu Husflidslag.
Vøttaparið bleiv góðkent av Guinnes World Records i februar 2014, og metið kom i Guinnes recordbókina í 2015.
Bindifestivalurin 2018 verður 19., 20., og 21. apríl.
Les meira á bindifestival.com


text:
Fyrst í sendingini hoyra vit eitt brot úr táttinum: “Søgan um sangin”, sum er eitt prát við Heina Lutzen um ein sang hann hevur gjørt. Síðani hoyra vit eitt brot úr ON-LINE sendingini frá hóskvøldinum 21. Jan. 2016, har Jenis av Rana og Preben Hansen tosa um søguna hjá Lindini og um 16 ára føðingardagshaldi hjá Lindini, sum verður í morgin 23. Jan. Til seinast tosa vit við Petur á Roykheyggi, um eina møtirøð, sum verður í Berøa nú í vikuskiftinum 22.-24. Jan. 2016, undir heitinum “Jesus kemur aftur skjótt”.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Lýsarar
07 Vestur bjóðar lýsarum og stuðlum sínum eitt úrval av lýsingarmøguleikum. Niðanfyri eru nærri upplýsingar um hetta:
Rulluskelti við flogvøllin
Við innkoyringina til flogvøllin hava vit eitt rulluskelti við trimum lýsingum á. Skelti er 135x720cm til støddar.
Samlaði trafikkurin við skelti er stórur. Tey ferðandi um flogvøllin eru uml. 200.000 (2009) umframt teirra "nærmastu". Harafturat koma starvsfólk á vøllinum og vágafólk generelt. Ársmiðalferðslan er millum 2300 og 2400 bilar um samdøgrið (2005-2008), tvs. meira enn 69000 bilar um mánaðin og meira enn 839500 bilar um árið. (kelda: Landsverk og floghavn.fo)
Prísirnir eru umframt framleiðslukostnað.
Leikskrá
Til allar heimadystirnar hjá 07 Vestur, verður øllum áskoðarum latin ókeypis leikskrá. Leikskráðin inniheldur profilar, relevantar greinar, blogg, hagtøl og leikaralista hjá heima- og útiliði, umframt lýsingar.
Prísirnir eru umframt framleiðslukostnað.
Vallarlýsingar
Fram við vøllin í Sørvági, á Dungasandi, er girðing, ið er væl egna til lýsingar. Báðar langsíðurnar síggjast væl, einumegin frá SÍ-húsinum, har fólk gjarna standa, og hinumegin, frá sitiplássunum. Aftanfyri málini er eisini sera væl egna, serliga fyri at koma uppá myndir í miðlunum. Eisini eru møguleikar við lýsing á húsinum.
Prísirnir eru umframt framleiðslukostnað.
Lýsing á klæðum
Fram við vøllin í Sørvági, á Dungasandi, er girðing, ið er væl egna til lýsingar. Báðar langsíðurnar síggjast væl, einumegin frá SÍ-húsinum, har fólk gjarna standa, og hinumegin, frá sitiplássunum. Aftanfyri málini er eisini sera væl egna, serliga fyri at koma uppá myndir í miðlunum. Eisini eru møguleikar við lýsing á húsinum.
Prísirnir eru íroknað framleiðslukostnað.
Eisini ber til at takð skjal við yvirlitinum niður við at trýsta á leinkju her:


text:
5/31/16
Tónleikur og sci-fi
Havi í longri tíð verið áhugaður í sambondum millum science fiction og tónleik. Hesin áhugi kemur til sjóndar í ymsum samanhangum, og eitt serstakt áhugamál er t.d. sambandið millum sci-fi og disco, ið var nógv at síggja í seinna helmingi av 70'unum. Helst tí at disco var uppi í tíðini tónleikaliga, og tí at Star Wars o.a. setti framtíðina og rúmdina á breddan.
Fyrr í ár kom ein nýggj Star Wars pláta á marknaðin, Star Wars Headspace, ið inniheldur elektronisk løg við samplingum úr stóra ljóðdátugrunninum frá Star Wars filmsrøðini. Løgini eru eftir úrvaldar elektroniskar framleiðarar, ið markerað seg á dagsins elektroniska tónleikapalli, og útgávan er framleidd og kuraterað av Rick Rubin. Gamaní er talan um eitt cash-in í kjalarvørinum av sera vælumtókta The Force Awakens, men helt tó at summi av luttakandi nøvnunum ljóðaðu lovandi. Kortini er útgávan nakað misjøvn og ósamanhangandi. Ein fær í støðum kensluna av at summir luttakarar bert hava gjørt eitt lag, og síðani smekkað onkra Star Wars sampling omaná. Ein saknar heild, syntesu, sameining. Ein hóskandi hybrid.
Ikki sørt at hugurin tá leitar aftur til hegnisligu "Star Wars Suite" av kult plátuni Star Wars and Other Galactic Funk, ið studiobólkurin Meco gav út í 1977. Ein discofisering av tema tónleikinum hjá John Williams. Ljóðeffektirnar vóru framleiddar av synthesizerslóðaranum Suzanne Ciani, ið eg umrøddi í útvarpssendingunum Kvinnur í elektroniskum tónleiki í vetur.
Eitt samtíðar boð uppá eina hepna syntesu millum sci-fi og tónleik er plátan Capsule's Pride hjá kanadiska Berlin búgvandi framleiðaranum Bwana. Ein útgáva við techno, house og ambient tónleiki grunda á samplingar av dialogi og tónleiki úr tiltikna japanska anime klassikaranum Akira frá 1988. Filmurin gongur fyri seg í einum dystopiskum Neo-Tokyo í 2019, hevði stóra ávirkan á anime og sci-fi sjangrurnar og verður mettur sum eitt meistaraverk. Soundtrackið hjá Shoji Yamashiro, ið sameinti siðbundin japansk ljóðføri við 80'ara synth pads, setti eisini síni frámerki.
Lýðandi á Capsule's Pride kennir tú straks á tær, at talan er um eina sterka sameining millum upprunaligt keldutilfar og ein nýggjan listarligan samanhang. Tað er visiónin hjá Bwana, hvørs kristna navn er Nathan McKay, ið drívur verkið. Fittligir bitar av bæði dialogi og tónleiki úr Akira ganga aftur, men Bwana hevur hegnisliga formað tilfarið í nýggjum høpi. Dansigólvsstílað og hóskar seg somuleiðis til friðarliga lurting í eitt nú oyrabúffum. Visuelt er útgávan eisini stílfull, og nýtir einans s/h stakmyndir úr annars so litríka Akira universinum. Sum vil listamaðurin undirstrika, at her er tað ljóðsíðan, ið hevur týdning.
Á heimasíðuni http://luckyme.net/bwana/ finst tónleikur og myndatilfar frá verkætlanini. Tú kanst m.a. skriva teg upp til at fáa teldupost sendandi við leinkju til plátuna í mp3 formati. Púra ókeypis. Niðanfyri havi eg viðfest ein playlista við øllum løgunum av Capsule's Pride. Tað er bara at liggja framvið.
Tað er freistandi at síggja ókeypis dimensiónina í Capsule's Pride sum eina andsøgn til kommersiella dámin í áðurnevndu Star Wars Headspace verkætlanini. Tó er tað ikki her avgerðin skal falla. Tað snýr seg fyrst og fremst um tónleikin, og tað er vist at hann er góður á Capsule's Pride. Hvør veit um plátan ikki fær almenna útgávu onkran dagin. Ikki sørt at hon hevði hóska seg á knitrandi vinyli...
Posted by Knút at 2:40 PM No comments:
Labels: á føroyskum, Ambient, Bwana, House, Plátuhúsar, sci-fi, Techno, tónleikur/music, video, Viðmæli
5/24/16
Bob Dylan 75 ár
Í dag fyllir Bob Dylan 75 ár. Her á klettunum verða ikki færri enn tvey Bob tiltøk hildin í kvøld. Eitt á bókasavninum í Runavík, har Meinhard Jensen hugleiðir og Kári Sverrisson og Sámal Ravnsfjall spæla. Og eitt á Reinsarínum, har Hanus Kamban hugleiðir og Hanus G. og Kári P. spæla. Persónliga ætli eg mær til Runavíkar. Hetta var tiltakið, ið eg frætti um fyrst, og Meinhard eigur sín part av skyldini í at eg gjørdist fjeppari.
Tað er við Bob Dylan sum við Radiohead: longu langt síðani ein byrjaði at dyrka tað. Bandið á myndini omanfyri gjørdi ein mun. Tað var eitt sonevnt mixtape, ið eg fekk frá Meinhard í desember 1998. Tá var eg 18 ára gamal, og har var nógv gott á. Við árunum er vavið í tí, ið Bob Dylan ger, bert vaksið. Tað einasta keðiliga er at eg stundum kenni tað sum at eg forsømi hann, tí har er so ómetaliga nógv til, og eg brúki jú eisini tíð uppá annan tónleik. At granska Bob Dylan, at vera ein Bob Dylan scholar, er eitt heilt fak ella grein fyri seg. Nógv hava skrivað og útgivið vísindaligt tilfar um Bob. Eisini eru nógvar góðar bøkur útkomnar millum ár og dag.
Tá eg las tónleikavísindi royndi eg meg tvinnar ferðir við Bob sum evni. Eina uppgávu skrivaði eg á bachelorinum. Hon snúði seg um Bob Dylan, jødiskt blues, punk og Holocaust. Vassaði langt út, og tað var við vilja. Hetta var í einum sera spennandi og provokerandi skeiði, ið æt "Musik og Holocaust". Á kandidatinum vóru eisini stundir til eina Bob uppgávu. Hon var eisini av meira eksperimenterandi slag. Evnið var "Musik og Religion", og eg arbeiddi við ávikavist eini jødiskari og eini kristnari tulking av Bob Dylan. Somuleiðis spennandi og avbjóðandi.
Í gjár skrivaði eg á Facebook um Bob Dylan og um hesi bæði tiltøkini í kvøld. Ein vinur viðmerkti at onkur burdi hermt eftir røddini hjá Bob Dylan. Tankin rakti beinavegin: "Hvørja rødd?" Tí har eru so nógvar Bob Dylan røddir. Var mintur á henda fyrilesturin hjá Steven Rings, lektara í tónleiki á University of Chicago. Fyrilesturin ber heitið "Here's Your Throat Back, Thanks For The Loan: On Dylan's Voices", og snýr seg um tær mongu røddirnar hjá Bob Dylan.
Sum tað stendur í tekstinum undir videobrotinum, er røddin hjá Bob Dylan eitt hitt mest afturkenniliga og samstundis polariserandi ljóðið í vesturlendskum tónleiki, ikonisk og gátufør um somu tíð. Einki annað boðar frá personaini hjá Bob Dylan sum røddin hjá manninum. Kortini vóru fólk longu frá byrjan skjót at gera skilnað millum røddina og rithøvundan. Tað frættist skjótt og frættist enn, at Bob Dylan er ein "góður sangskrivari" og "góður yrkjari", men "røddin er einki serligt".
Rings lyftir hetta kjakið á eitt heimspekiligt støði, og vísir m.a. til mótsettu hugtøkini logos og phonos. Logos sipar til orð og fornuft, meðan phonos sipar til hoyrdu røddina og ljóð. Hvat hevur størst týdning og ber til at skilja ímillum? Ein av fyrstu Columbia Records lýsingunum segði at "Nobody sings Dylan like Dylan". Spurningurin er so um Dylan sjálvur syngur sum Dylan, tí gjøgnum seinastu fimm ártíggjuni hevur hann átikið sær ein heilan hóp av røddum, hermt eftir eini rúgvu av sangarum og kortini skorið í gjøgnum sum "Bob Dylan". Hvør er røddin hjá Bob Dylan? Sera áhugavert.
Her at enda vil eg so skoyta mítt egna mixteyp uppí, ið eg gjørdi til ungdómsvevsíðuna Röddin.fo, tá Bob Dylan fylti 70 ár í 2011. Tá skrivaði eg m.a.:
"Tað er ógjørligt at gera eitt til fulnar umboðandi miksteyp, ið eisini er relativt stutt og yvirkomiligt at lurta eftir. Men eg havi roynt at valt nakrar hóskandi sangir til endamálið. Kent og ókent, upplagt og idiosynkratiskt, róligt og peppað, nýtt og gamalt, akkustiskt og elektriskt, ljóst og myrkt, fegið og sorgarbundið. Í kronologiskari raðfylgju. Tá trýst verður á “play”, byrjar ferðin gjøgnum 50 ára tónleikasøgu. 50 ár saman við Bob."
Brátt eru vit her í 2016, og í dag fyllir henda hetjan 75 ár. Tillukku við degnum, Bob.
“SANGUR” PLÁTA (ÁR)
1. “Song To Woody” Bob Dylan (1962)
2. “Blowin’ In The Wind” The Freewheelin’ Bob Dylan (1963)
3. “Like A Rolling Stone” Highway 61 Revisited (1965)
4. “Visions of Johanna” Blonde on Blonde (1966)
5. “All Along The Watchtower” John Wesley Harding (1967)
6. “The Man In Me” New Morning (1970)
7. “Meet Me In The Morning” Blood On The Tracks (1975)
8. “Señor (Tales Of Yankee Power)” Street Legal (1978)
9. “Gotta Serve Somebody” Slow Train Coming (1979)
10. “Saved” Saved (1980)
11. “Every Grain Of Sand” Shot Of Love (1981)
12. “Everything Is Broken” Oh Mercy (1989)
13. “Love Sick” Time Out Of Mind (1997)
14. “High Water (for Charley Patton)” “Love and Theft” (2001)
15. “When The Deal Goes Down” Modern Times (2006)
2. “Blowin’ In The Wind” The Freewheelin’ Bob Dylan (1963)
3. “Like A Rolling Stone” Highway 61 Revisited (1965)
4. “Visions of Johanna” Blonde on Blonde (1966)
5. “All Along The Watchtower” John Wesley Harding (1967)
6. “The Man In Me” New Morning (1970)
7. “Meet Me In The Morning” Blood On The Tracks (1975)
8. “Señor (Tales Of Yankee Power)” Street Legal (1978)
9. “Gotta Serve Somebody” Slow Train Coming (1979)
10. “Saved” Saved (1980)
11. “Every Grain Of Sand” Shot Of Love (1981)
12. “Everything Is Broken” Oh Mercy (1989)
13. “Love Sick” Time Out Of Mind (1997)
14. “High Water (for Charley Patton)” “Love and Theft” (2001)
15. “When The Deal Goes Down” Modern Times (2006)
5/17/16
Radiohead: A Moon Shaped Pool - ummæli
So var hon her. Níggjunda Radiohead plátan A Moon Shaped Pool. Fimm ár eru liðin síðani seinast, og er hetta sostatt longsta áramálið millum útgávur hjá bólkinum. Tað eru næstan 20 ár síðani eg gjørdist fjeppari. Nakað so nostalgiskt sum eitt VHS band gjørdi munin (seinni gjørdu Radiohead ein vakran sang um VHS bond). Hetta vælsignaða VHS bandið fekk týdning summarið 1997. Tað var í teirri tíðini, tá ein upptók sjónbandaløg á rásini MTV. Eg hevði sett á "record" eitt kvøldið, og við á bandið komu trý Radiohead løg. Gjørdist serstakliga hugtikin, og skjótt hevði eg ognað mær útgávurnar hjá bólkinum. Ok Computer koyrdi á repeat allan veturin.
Í 2000 fóru vit nøkur á konsert hjá Radiohead í Keypmannahavn, við Sigur Rós sum upphiting. Tað var ræðuliga gott, og teir spældu eisini løg av tá óútgivnu Kid A (2000) og Amnesiac (2001). Hetta var ein mánað áðrenn Kid A kom út. Tann útgávan ørkymlaði meg nógv fyrstu vikuna ella tvær, men eg hekk í. Vildi vita hvat hetta var fyri nakað. Skjótt opaðust dyr inn í ein nýggjan heim, og Kid A gjørdist lykilin. Eg ummælti útgávuna á sinni. Í 2003 kom Hail To The Thief, ið lak á netið 10 vikur áðrenn útgávudato. Í ólidnari útgávu enntá. Hetta vóru Radiohead ikki fegnir um.
Í 2008 vóru vit aftur á konsert hjá Radiohead á Róarskeldufagnaðinum (Roskilde Festival). Tá var In Rainbows (2007) nýggj. Útgávuhátturin setti allan tónleikaídnaðin upp eftir enda. Sum aftursvar til m.a. Hail To The Thief lekan valdu Radiohead at kunngera útgávuna bert fáar dagar undan útgávudegnum. Eisini kundu lurtarar sjálvir velja um teir vildu gjalda fyri talgildu útgávuna. Í 2011 kom The King of Limbs meðan vit vóru í studio hjá Jens í Støkumørk, Innan Glyvur. Hesuferð var prísurin fastsettur, men henda útgávan var eisini kunngjørd bert fáar dagar frammanundan.
Nú eru fimm ár gingin, og fyri tveimum vikum síðani kom fyrsta staklagið av nýggju plátuni. Hesuferð var eg aftur í upptøkuhøli. Tó ikki Støkumørk, men í TAPF Studio í Vanløse í Keypmannahavn. Frammanundan staklagnum strikaðu Radiohead allar sínar profilar á sosialum miðlum og heimasíðan hjá teimum gjørdist so líðandi blonk. Radikalt í eini tíð har heimurin druknar í upplýsingaryvirflóð. Enn einaferð eyðmerkja teir seg við einum slóðandi og uppfinningarsomum PR átaki. Tað gekk ein vika, og so var plátan tøk í fullari longd. Eg havi sum vera man trálurtað. Her fari eg at siga eitt sindur plátuna og gera eina lag-fyri-lag gjøgnumgongd.
---
"I like beautiful melodies telling me terrible things" segði Tom Waits einaferð. Setningurin kundi lýst níggjundu Radiohead plátuna. Hetta er uttan iva róligasta og kanska eisini vakrasta plátan, ið teir hava latið úr hondum. Kortini hevur tú kensluna av, at har býr órógv, kreppa og undirgangur undir øllum vakurleikanum. Kreppan kann vera av persónligum slag (Thom Yorke og makin Rachel Owens vóru separeraði í fjør aftaná 23 ára samlív) ella av samfelagsligum slag (politisk líkasæla, demonisering av fremmandum, umhvørvisbroytingar). Tekstligu tilsipingarnar eru har í øllum førum, og eisini á ljóðsíðuni gongur meira fyri seg enn við fyrsta lurt. Alt í alt ein ótrúliga hugvekjandi pláta.
'Burn The Witch'
Eitt eyðkenni við Radiohead plátum er, at tær altíð hava eitt sermerkt byrjanarlag, ið slær tónan fyri restina av útgávuni. Um ein hyggur at undanfarnum byrjanarløgum, er tendensurin greiður: 'You', 'Planet Telex', 'Airbag', 'Everything In Its Right Place', 'Packt Like Sardines In A Crushd Tin Box', '2+2=5', '15 Step', 'Bloom'. Onkuntíð brýtur byrjanarlagið frá restini, og kortini signalerar tað eitt nýtt rák. Sama við 'Burn The Witch', ið hegnisliga sameinir col legno strúkarar og pulserandi elektronikk. Tey, ið hava fylgt við Radiohead vita, at eitt av teirra essum eitur Jonny Greenwood. Hann er yngsti limur í bólkinum, og hevur seinastu 10+ árini eyðmerkt seg sum tónaskald og filmstónaskald í serflokki. Greenwood er íblástur av modernaðum klassiskum tónaskøldum sum Olivier Messiaen og Györgi Ligeti og hevur samstarvað við bæði Kryzstoff Penderecki og Steve Reich. Hansara kenslusemi mótvegis modernismu, avantgarde og minimalismu hevur við árunum sníkt seg uppí Radiohead, og hetta klæðir bólkinum. Á nýggju plátuni samstarvar hann við The London Contemporary Orchestra & Choir. Sum nakað nýtt er byrjanarlagið hesuferð eisini fyrsta staklag av útgávuni.
'Daydreamer'
Seinna lagið á plátuni gjørdist eisini seinna staklagið. Sjónbandalagið er eftir Paul Thomas Anderson, hvørs filmar áðurnevndi Greenwood hevur smíðað tónleik til (There Will Be Blood, The Master, Inherent Vice). Hetta lagið er ein flótandi og meditativ ballada uttan trummur. Eitt sykliskt klaverspæl er miðsavnandi í lagnum, meðan analogir synth klangir leita sær inn og út úr ljóðmyndini. Til endans hoyrist eitt djúpt og "morphað" ljóð, og netnørdar vilja vera við, at um tú reversar ljóðið og koyrir tað upp í ferð, so hoyrir tú røddina á Thom Yorke siga "half of my life". Hetta verður hildið at sipað til longdina á nýliga endaða forholdinum millum Yorke og makan. Tað kann eisini sipa til hvussu leingi Radiohead hava verið til. Ella okkurt triðja. Óansæð ein sera vakur sangur.
'Decks Dark'
Her eru trummur við aftur, fyrst ein rútmuboks og síðani tær hjá Phil Selway. Kortini er eisini her talan um róligar tónar. Klaver, gittar, trummur, bassur og loopaði klaver og gittar ljóð. Brádliga kemur eitt vakurt kór uppí leikin, og sangurin fær ein yvirjarðiskan dám. Thom syngur eisini um rúmdarfør, ið sveima uppi yvir og skugga fyri sólina. "In any old life, there comes a darkness, and a space craft blocking out the sky, and there's nowhere to hide, you run to the back and cover your ears, but it's the loudest sound you've ever heard, in your darkest hour". Her er ikki nógv hóvasták, men útsetingin er allatíðina spennandi at lurta eftir. Stereomyndin er sera væl brúkt, og har ganga ting fyri seg í ávikavist høgra og vinstra oyra (plátan hóskar seg ógemeina væl til oyrabúffalurting).
'Desert Island Disk'
Eitt fólkatónleika kent lag, ið vekir hugasambond til góða gamla Nick Drake. Nick Drake var kongurin av sunnudagsplátum (plátur, ið hóska seg væl undir nálini avslappaðar sunnudagar), og tað er ikki frítt at Radiohead taka táttin upp á A Moon Shaped Pool. Eitt sindur av eyðkendum abstraktum Radiohead ljóðsveimi sníkir seg gamaní uppí ljóðmyndina, men annars er hetta totalt folk. Ræðuliga feitt og tað klæðir teimum. Trummur og bassur koma uppí, men alt er laidback og groovy. Sera feitt. Desert Island Discs er annars heitið á eini BBC útvarpssending, ið hevur koyrt síðani 40'ini.
'Ful Stop'
Meira upbeat aftur, og her eru vit í repetitivum krautrock mode! Eitt mode, ið Radiohead byrjaðu uppá afturi í Kid A døgunum. Hetta meistra teir til fulnar. Forbiðið lekkurt lag. Tvey tóna bass riff, trummuloop og dronandi analogir synth klangir omanyvir. Thom syngur ávarandi "you really messed up everything...", og ófrættakenda undirgangshuglagið tekur til í intensiteti. Miðskeiðis í lagnum koma trummurnar hjá Phil Selway og áslátturin hjá gestatónleikaranum Clive Deamer uppí leikin, og alt groovar avstað so lystiliga. Deamer er kendur frá tiltikna Bristol trip hop bólkinum Portishead, leikti við Radiohead á The King of Limbs konsertferðini og er eisini við á aktuellu konsertferðini. Boðar frá góðum. Dyrki hendan sangin.
'Glass Eyes'
Eftir meira insisterandi tónar fáa vit aftur eina vakra og undirspælda klaver og strúkara balladu. Mittasti sangur á plátuni og eisini tann styttsti. Hevur ein líknandi leiklut sum 'Faust Arp' miðskeiðis á In Rainbows. Her er tað fremmandagerðing og kuldi. Heimurin sæddur gjøgnum glaseygu.
'Identikit'
Eitt meira groovy lag, ið fekk sína live debut fyri nøkrum árum síðani. Forloysandi niðurlag við endurtøku av reglunum "broken hearts make it rain". Tað kundi ljóðað rotið hjá nógvum, men ikki hjá Thom og Radiohead. Hatta fantastiska kórið kemur aftur í aftur í hesum lagnum. Kórið hjá London Contemporary. Væl sungið og væl lagt til rættis av Jonny Greenwood. Tað má undirstrikast enn einaferð, at sangirnir eru heilt ólukksáliga væl lagdir til rættis á hesi plátuni. Har henda allatíðina spennandi ting í ljóðmyndini, og samstundis er tónleikurin róligur og ikki yvirspældur. Fantastiskt. Hesin sangurin endar forrestin við eini veruligari gittarsolo, ið Ed O'Brien spælir.
'The Numbers'
Aftur í dreymakendum og væl svingandi folk mode. Sangurin er í familju við áðurnevnda 'Desert Island Disk'. Fantastiska feitt. Loopaði klaver o.a. koyra undir kassagittara, trummum og bassi. Best sum ein heldur at tað ikki kann gerast betri, koma stórbært elegantir strúkarar uppí leikin (ein av fleiri gásarholdsløtum á plátuni). Hesin sangurin prógvar at Jonny Greenwood ikki er einasta Greenwood essið í Radiohead, tí stóribeiggin Colin Greenwood leggur ein sjúkt feitan bass undir tað heila. Og andin hjá Nick Drake, sála, sveimar so sælur í krókunum. Hvør stórt at leggja oyru til.
'Present Tense'
Hvussu ger ein framhald av einum so góðum sangi sum 'The Numbers'? Jú, við 'Present Tense', ið um møguligt er uppaftur feitari. Tað er púra galið hetta er vakurt. Rein sæla. Radiohead goes bossanova í einum psykedeliskum ovurnøgdarhorni av vøkrum kassagittarleiki, loopaðum vokalum og einum lekkrum og laidback groovi. "Distance, it's like a weapon, like a weapon of self defense, against the present, present tense". Strúkarar og kór í avmáldum nøgdum. Álvarsamt, himmalskt og forloysandi. Alt um somu tíð.
'Tinker Tailor Soldier Sailor Rich Man Poor Man Beggar Man Thief'
Saman við 'Burn The Witch' er hetta mest elektroniski sangurin á plátuni. Minnir eitt sindur um Kid A/Amnesiac dagarnar við pulserandi trummumaskinuljóðum og akkordum spældum á synthesizara. Droymandi whammy bar gittari, klaver, trummur og strúkarar leggjast afturat so hvørt, og bygt verður upp til eitt undirspælt klimaks. Elektroniska puls loopið skiftir so líðandi yvir í síðsta sang á plátuni...
'True Love Waits'
...og hetta er ikki hissini sangur. Radiohead kennarar minnast hetta avbera vakra lagið frá live útgávuni I Might Be Wrong: Live Recordings frá 2001, og annars er sangurin yvir 20 ára gamal. Radiohead hava sum siðvenju at taka eitt eldri lag við á hvørja nýggja útgávu, men at 'True Love Waits' skuldi fáa støðu sum endalag á nýggjastu útgávuni kundu tey fægstu gita sær til. Live útgávan frá 2001 er við Thom Yorke einsamøllum á kassagittar. Her er sangurin dekonstrueraður og settur saman av nýggjum við brotnum, minimalistiskum klaverakkordum og klaver loopum. Bønin í niðurlagnum hevur sjáldan havt slíka tyngd: "just don't leave, don't leave". Ein serstakliga vakur og máttmikil endi á eini fantastiskari plátu.
---
Hetta er ikki ein pláta, ið kemur loypandi út úr hátalarunum. Hartil er hon ov friðarlig og rólig. Best er at geva sær tíð at lurta og njóta. Hon er tað verd. Radiohead hava gjørt tað aftur. Ein framúrskarandi góð pláta. Góðir sangir, góðir tekstir, góðar útsetingar, góðar ljóðmyndir, gott ljóðbland o.s.fr. Av teimum níggju útgávunum plaserar hendan seg ovarlaga. Í ovaru helvt, so segði hann, og so er ikki meir at siga um tað á hesum sinni.
😍🌈🎶👽 #radiohead #burnthewitch #ssl #solidstatelogic @peringvaldur @torleikmortensen @andershvelplundriisA video posted by Knút Háberg Eysturstein (@knut_he) on
Subscribe to: Posts (Atom)


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vestmannadagar 2015: Gott at búgva í Vestmanna
16.09.2015
Mikukvøldið 16. september kl. 17.00 – 20.00 er eitt spennandi tiltak í Vestmanna Skúla, sum Niclas Heri Jákupsson skipar fyri.
Tiltakið er ætlað skúlabørnum og foreldrum teirra og yvirskriftin til tiltakið er: Hvat er gott við at búgva í Vestmanna Kommunu?
Hetta kvøldið sleppa familjurnar sjálvar (serliga børnini) at siga, hvat ið er gott við at búgva í Vestmanna, og eisini sleppa tey (børnini) til orðanna um, hvat ið tey halda mangla í bygdini.
Innihaldið í tiltakinum er rættuliga ítøkiligt.
Júst hvussu kvøldið er skipað, fara vit ikki at avdúka, men vit kunnu lova, at tað verður bæði læruríkt og stuttligt. Tað involverar hugflog, tankar, blýant, papír, penslar og máling
Kvøldið endar við, at øll verða boðin til suppu.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tær føroysku kommunurnar skipaðar í eitt felag.
Fyri fyrstu ferð nakrantíð eydnaðist í morgun at savna allar føroysku kommunurnar í eitt kommunufelag. Hetta hendi á stovnandi aðalfundi í nýggja kommunufelagnum, tá ið allar 30 kommunur tóku undir við stovnsetani av nýggja felagum. Við hesum verða verandi feløg, Kommunusamskipan Føroya og Føroya Kommunufelag
avtikin, fyri síðani at verða endurreist í einum nýggjum felag, ið kallast Kommunufelagið.
Í morgun var skrivað søga, tá ið tað á fyrsta sinni nakrantíð eydnaðist at savna allan tann kommunala geiran í eitt kommunufelag. Higartil hava verið tvey feløg, Føroya Kommunufelag, sum var stovnað í 1967, og Kommunusamskipan Føroya, sum var stovnað í 1999
Í endamálsorðingini hjá nýggja felagnum stendur, at “Endamál felagsins er at virka fyri felags áhugamálum, størri kommunalum sjálvræði og betri samstarvi millum kommunurnar.”
Á fundinum var nýtt stýrið valt, sum telur 13 stýrislimir, sum allir eru borgarstjórar. Eftir aðalfundin skipaði stýrið seg við Heðin Mortensen, sum formanni og Magnus Rasmussen, sum næstformanni.
Hini sum manna stýrið eru:
Jógvan Skorheim
Jóhan Christiansen
Rósa Samuelsen
Sonni á Horni
Kristin Michelsen
Dennis Holm
Brandur Sandoy
Heðin Zachariasen
Pauli T. Petersen
Jóhannus Danielsen
Trúgvi Gudmundarson
Feløgini, sum KSF og FKF higartil hava verið felags um, Kommunala Arbeiðsgevarafelagið og Barnaverndarstova Føroya, verða framyvir skipað sum sjálvstøðugar eindir undir nýggja kommunufelagnum. Umsitingin, sum framyvir telur tólv starvsfólk samanlagt, fer fyribils at halda til í bygninginum hjá Kommunusamskipanini í Tórshavn og í bygninginum hjá FKF í Kvívík, inntil nýggj høli verða tøk. Stjóri í nýggja felagnum verður verandi aðalskrivari í KSF, Eyðun Christiansen
Við hesum vænta kommunurnar at standa sterkari sum áhuga felagsskapur hjá kommununum, nú stórar avbjóðingar standa fyri framman, millum annað í sambandi við tær samráðingar, sum skulu verða við landsmyndugleikarnar viðvíkjandi treytunum í samband við yvirtøku av eldraøkinum. Somuleiðis fer felagið at verða styrkt sum ráðgevandi og tænastu veitandi stovnur hjá kommununum
Formliga verður felagið virkið frá 1. januar 2014.


text:
Í dag gav felagsskapurin Green Renaissance út ein vakran lítlan heimildarfilm um pápa mín. Green Renaissance er ein almannagagnligur felagsskapur, sum ger heimildarfilmar um fólk kring allan heim. Felags fyri fólkini, tey velja, er, at hetta eru eldhugaði menniskju, sum hava nakað at siga á onkran hátt. Hetta er filmurin um Ole… les meira…. →
Netið hevur seinastu vikuna verið tjokkað við sólarmyrkingarmyndum og -upplivingum. Nógv upplivdu hana alla sum hon var, onnur, sum bara vóru kanska hundrað metrar frá teimum, høvdu skýggj fyri, júst tað avgerðandi løtuni. Tað seinna varð galdandi fyri okkum her á Debesartrøð í Havn, men skal eg siga sum er,… les meira…. →
Tá vinfólk hava kenst leingi, ja kanska meginpartin av lívinum, er sambandið teirra millum merkt av gomlum vanum. Tey eru bara saman á sama vinarliga hátt altíð og alt tykist at vera so sára gott. Tað er tað kanska eisini, men onkuntíð kann hugsast, at tey kanska kundu fingið meira burturúr… les meira…. →
Eftir bókamessuna í Frankfurt í oktober 2013 var kunngjørt á Facebook-síðuni hjá Bókadeild Føroya Lærarafelags: “Stór tíðindi! RAKEL HELMSDAL ER Í UPPSKOTI TIL ALMA_PRÍSIN! Hvørt ár á bókamessuni verður listin við rithøvundum almannakunngjørdur, og beint nú er tíðindaskriv komið frá stovninum um, hvør er í uppskoti.” Eg fekk bæði andaneyð… les meira…. →
Fyri nøkrum døgum síðani kundi eg bara konstaterað, at tað ikki hjálpir tær sum listafólk at fáa viðurkenning, í hvussu so er ikki, um tú skalt fáa nakra peningarliga løn at arbeiða fyri. At eg í fjør fekk barnamentanarheiðursløn Tórshavnar Býráðs, var tilnevnd til Barna- og ungdómsbókmentaheiðursløn Norðurlandaráðsins og tilnevnd… les meira…. →
Nú ein dagin, hevði eg eina religøsa samrøðu við mín 7 ára gamla Sirius. Mær dámar ikki at pota religión niður í børn, mest av øllum, tí eg haldi, at tað má vera teirra egna val, hvørjum tey trúgva, men eisini tí eg ikki rættiliga veit, hvørjum eg trúgvi. Men… les meira…. →
Børini hjá okkum syngja í kórum, Sirius í Yngra kórinum hjá Tórshavnar Musikkskúla og Felisia í Cantus, úrvalskór í Tórshavnar Musikkskúla. Undan jólum eru tey við til fleiri konsertir. Her er ein upptøka frá Familjukonsertini hjá Føroya Symfoniorkestri tann 8. desember, har tey bæði vóru við: Her er Symfoniokrestrið við… les meira…. →
Hesin bloggurin hevur í seinastuni verið so ósømuliga forsømdur, at onkur kanska helt hann verða deyðan, men vónandi fái eg bøtt um hetta komandi dagarnar og væl tað, tí nógv er at siga frá um: Osloferð við skrímslum Skrímslaverksmiðja Ung í Føroyum Skrivikapping fyri 9. flokkar og mangt annað! Jólini… les meira…. →
Nú hevur gamla heimasíðan hjá mær ikki verið uppdaterað í áravís, so tað man vera um tað lagið, at eg fari undir at gera eina nýggja. Eg royni í løtuni at toga í træðrirnar á WordPress og gerist klókari og klókari hvønn tíma……


text:
loyvi at brenna nýggjársbál
Søkjast kann um loyvi hjá kommununi innan 20. desember 2017 við at útfylla umsóknarblað á www.sunda.fo og senda tað til sunda@sunda.fo.
Sambært kunngerð um burturkast nr. 147 frá 19. oktober 1995 er krav, at góðkenning skal fáast frá kommununi at brenna nýggjársbál. Loyvið verður givið við somu treytum, sum fyri nýggjárs-, jóansøkubál o.t.
Treytirnar fyri at fáa loyvi eru hesar:
• at bert reinur, óviðgjørdur og turrur viður verður nýttur
• at støddin á bálinum er í mesta lagi 5 metrar í diametur og umleið 2 metrar í hædd
• at veðrið er til vildar, og vindferðin skal í mesta lagi verða 15 m/s
• at frástøða til hús og lutir nærhendis er nóg stór
• at navnsnevndur ábyrgdarpersónur stendur fyri loyvinum, og er á staðnum tá brent verður
• at navn, adressa og fartelefonnummar hjá ábyrgdarpersóninum verða upplýst kommununi, tá søkt verður um loyvi til bálbrenning
• at um neyðugt verður hjá Sløkkiliðnum at fara á staðið at sløkkja ella rudda, er tað navngivni ábyrgdarpersónurin, ið fær rokning
• at økið verður ruddað í seinasta lagi kl.12.00 dagin eftir
• at spannir ella vatnkør eru á staðnum til sløkking ella køling í sambandi við møguligar brunaskaðar
Sera umráðandi er, at fýrverk ikki verður tveitt í bálið.
Hesar treytir skulu tryggja, at bálbrenningin verður gjørd við skynsemi, umframt at minst møgulig umhvørvisárin og annar ampi standast av brenningini.
Sunda kommuna


text:
Jóannes Hansen 19.06.2011 (15:11)
Toppliðini fulla úrtøku
12. umfar: Tey fýra fremstu í Vodafonedeildini hava í vikuskiftinum økt um frástøðuna til tey næstu.
Toppliðið B36 vann í dag 4-1 á heimavølli ímóti KÍ, Víkingur, sum er næstfremst, vann 2-1 á Toftum, og NSÍ, sum er á fjórða plássi, vann í dag 6-4 í Sørvági. Í gjár vann EB/Streymur 3-1 á heimavølli ímóti HB.
Úrslitini í hesum umfarinum bera við sær, at tey fýra fremstu eru væl fremri enn tey næstu.
B36 er eftir 4-1 sigurin á KÍ, sum síðstu løtuna var undirmannað, framvegis tvey stig frammanfyri Víking. Stóri munurin á teimum hvítu og bláu í Gundadali var álopsspælarin Lukasz Cieslewicz, sum framdi stór einmansavrik og skoraði trý mál.
Víkingur var í torførari avbjóðing í oyggjauppgerðini á Svangaskarði, og tí var 2-1 sigurin sera kærkomin.
Hóast EB/Streymur í gjár misnýtti trý brotsspørk ímóti HB á heimavølli, so eydnaðist tað teimum í Sundalagnum at vinna 3-1 og harvið at halda tørn um bronsuplássið.
Leingi tóktist tað sum um, at NSÍ skuldi vinna tryggan sigur í torføra útidystinum í Sørvági, men heimamenninir svaraðu aftur, og stutt undan leikloki javnaðu teir til 4-4. NSÍ fótaði sær, og stóri maðurin var liðformaðurin Christian Høgni Jacobsen, sum skoraði tvey mál og legði upp til onnur.
Við sannførandi 4-1 sigri á Sandi í gjár lyfti ÍF seg eitt stig upp um niðurflytingarplássið, sum 07 Vestur nú er á. Í 13. umfari, sum er tað síðsta hesumegin summarsteðgin, hittast 07 Vestur og ÍF í Sørvági, og meistararnir í HB eiga heimavøll ímóti oddaliðnum B36.
12. umfar
B71-ÍF 1-4
EB/Streymur-HB 3-1
07 Vestur-NSÍ 4-6
B68-Víkingur 1-2
B36-KÍ 4-1
Støðan eftir 12 umfør
B36 28
Víkingur 26
EB/Streymur 23
NSÍ 22
KÍ 16
HB 14
B68 13
ÍF 12
07 Vestur 11
B71 3
13. umfar
24. juni
EB/Streymur-B68
25. juni
Víkingur-KÍ
26. juni
07 Vestur-ÍF
HB-B36
NSÍ-B71
-----
B36-KÍ
Liðugt
4-1
85 min.
4-1
Ísak Simonsen hjá KÍ hevur avloyst Jógvan Isaksen, sum noyddist av vøllinum orsaka av skaða í arminum.
80 min.
4-1
Hørður Askham hevur avloyst Róald Jacobsen hjá B36.
75 min.
4-1: Lukasz Cieslewicz 74.
Eftir uppspæl úr høgru sneiddi málrevurin seg leysan, áðrenn hann fyri triðju ferð setti bóltin í málið og harvið staðfesti, at øll stigini vera eftir í Gundadali.
70 min.
3-1
Nenad Stankovic hjá KÍ er farin av vøllinum, og í hansara stað er Bárður J. Heinesen komin á vøllin.
Lukasz Cieslewicz hevur verið tætt við at økja um leiðsluna, men Gunnar á Steig bjargaði.
60 min.
Oddmar á Lakjuni, annar av miðverjunum hjá KÍ, er rikin av vøllinum eftir ikki hepna takling ímóti John Hansen. John hevði ein minutt frammanundan loyst Inga Højsted av, og nú er Kenneth Jacobse komin á vøllin í staðin fyri óhepna John Hansen.
55 min.
3-1: Jákup á Borg 53.
Eftir uppspæl í høgru og út frá stiklaði bólturin eina ferð, áðrenn veteranurin heilfluktaði í málið.
Hálvleikur
45 minuttir
2-1: Henry Heinesen 43.
KÍ er komið fyri seg aftur, eftir at klaksvíkingar eina løtu hingu við høvdinum, eftir at Cieslewicz hevði skorað tvær ferðir.
Høgri vongverji hjá KÍ, Rudolf Eliasen, royndi seg ímóti málinum, Meinhard Joensen í B36 málinum hálvbjargaði, KÍ álopsspælarin Henry Heinesen var fyrstur á returbóltinum, og so var 2-1.
25 minuttir
2-0: Lukasz Cieslewicz 25.
Klaksvíkingar hava verið nógv á bóltinum, men tað er Lukasz Cieslewicz, álopsspælarin hjá B36, sum hevur havt avgerandi leiklutirnar. Tá ið hann skoraði til 2-0, var tað eftir KÍ bólttap á veg í álop og einmansavrik av sera vandamikla álopsspælaranum.
10 minuttir
1-0: Lukasz Cieslewicz 10.
Eftir at KÍ hevur havt gott tak á fyrstu løtuna, so hevur B36 skorað. KÍ verjan sá ikki so gott út, tá ið bólturin varð spældur inn um verjuna, og vandamikli álopsspælarin legði bóltin framvið málverjanum og inn í síðunetið. Hetta var fyrsti møguleikin hjá heimaliðnum.
B36-KÍ
Dómari: Ransin Djurhuus
B36: Meinhard Joensen Høgni Eysturoy, Klæmint Matras, Jonas F. Rasmussen, Símun Joensen Heini í Skorini, Róaldur Jacobsen, Ingi Højsted, Súni Olsen Jákup á Borg, Lukasz Cieslewicz
KÍ: Gunnar á Steig Rudolf Eliasen, Oddmar á Lakjuni, John Hammer, Jógvan Isaksen Ivan Joensen, Nenad Stankovic, Høgni Madsen, Hjalgrím Elttør, Henry Heinesen Kristoffur Jakobsen
B68-Víkingur
Liðugt
1-2
75 min.
1-2
Talan hevur ikki verið um upplagdar málmøguleikar, hóast tað er lívligt, intenst og ferðmikið.
Hálvleikur
45 min.
2-0: Erling Jacobsen 43.
Gestirnir hava verið meiri ágangandi, meðan heimamenninir hava verið meiri tungir í tí. Seinna málið varð skorað upp á beinleiðis fríspark, sum miðverjin Erling Jacobsen sendi upp um manngarðin og mitt inn í málið.
25 min.
0-1
Víkingur tykist hava betri tak á tí, eitt nú hava gestirnir havt frísparksroynd á stólpanum.
10 min.
0-1: Finnur Justinussen
07 Vestur-NSÍ
Liðugt
4-6!
4-6: Christian Høgni Jacobsen 90.+4
07 Vestur spenti álopsbogan rættuliga nógv, og heimamenninir vóru fleiri ferðir tætt við, men í snarálopi staðfesti NSÍ liðformaðurin Christian Høgni Jacobsen NSÍ sigurin.
4-5: sjálvmál 89.
Christian Høgni Jacobsen breyt ígjøgnum í vinstru, og tá ið bólturin varð lagdur innfyri, varð hann beindur í málið. Tað tóktist vera sjálvmál.
4-4: Badara 87.
Lítla løtu undan leikloki hevur 07 Vestur javnað. Málskjútti var miðvallarin Badara, sum við langskoti sendi bóltin í málið aftanfyri Andras Gango!!
3-4
Spenningur er komin í. Jens Erik Rasmussen hevur minkað um munin til 2-4 við brotssparki, eftir at Badara varð feldur, og so hevur Clayton Soares rættuliga fingið spenning í eftir frísparksinnlegg. 3-4!!
3-4: Clayton Soares 64.
2-4: Jens Erik Rasmussen br. 59.
Jens Erik royndi seg tvær ferðir. Andras Gango bjargaði fyrru royndini.
1-4: Klæmint A. Olsen 51.
Christian Høgni Jacobsen er sera væl upplagdur. Nú hevur hann spælt álopsfelagan Klæmint A. Olsen leysan, og ungi maðurin var tryggur, tá ið hann økti til 4-1.
Hálvleikur
35 min.
1-3: Clayton Soares
Heimaliðið hevur fótað sær eitt sindur, og nú hevur tað eydnast teimum at minka um munin, so hann nú er tvey mál. Málskjútti var Clayton Soares, sum setti bóltin í málið eftir uppspæl frá miðvallaranum Badara.
25 min.
0-1
15 min.
0-1: Christian Høgni Jacobsen
0-2: Jann Martin Mortensen
0-3: Einar Hansen
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Hjans Hjalti Skaale
Lag: Jacob Haugaard
Náttúran kallar, komi nú øll somul
við ein túr, gloym títt ur.
Vit stremba framm ímóti høgum málum
Hvørja ferð, tilreiðar verð.
Vibidi, Ibiidi, Nibidi, Ubidi, Ribidi vinurin
At flenna og syngja er gott fyri sinn
Vibidi, Ibiidi, Nibidi, Ubidi, Ribidi. Gerð eitt sprell
Selatrað rular og er super well.
Tað er gott at finna nýggjar vinir
Eygna kast, halda fast
Saman standa, draga somu línu
Yvir lond, tak í hond.
Ung og gomul her vit virka saman
Ganga langt, læra mangt
Og um kvøldi savnast vit um bálið
Stuttligt spæl, sovna væl.


text:
Tíðindaskriv frá GUARDS
»Global Union Against Radiation Deployment from Space« Altjóða Samgonga ímóti Geisling úr Rúmdini At almannakunngera alt fyri eitt. Dagur: Mars 27, 2015 Hvør: »Global Union Against Radiation Deployment from Space« (GUARDS) Samband: Ed Friedman, Maine USA, 207-666-3372 edfomb@comcast.net Ætlanir um heimsfevnandi WiFi úr rúmdini fara at oyðileggja osonlagið, elva til uppaftur størri veðurlagsbroytingar og hótta lívið á jørðini. Fimm fyritøkur streingja á fyri at útvega heimsfevnandi háferðar WiFi-sendiøki úr rúmdini um...Les Meira


text:
Tilmelding av 3D Secure má gerast gjøgnum bankan31-03-2016
Tá ið tú keypir á netinum verður onkuntíð biðið um eina 3D Secure kotu. 3D Secure er felags heiti fyri ”Verified by Visa” og ”MasterCard SecureCode” og er ein eyka trygdarkota, sum nakrir nethandlar krevja, í sambandi við keyp á netinum.
Starvslýsing: Innanhýsis grannskoðari21-03-2016
Hug at arbeiða sum innanhýsis grannskoðari í TF Holding samtakinum? Freistin at søkja er longd til 6. apríl 2016.
Eik Banki nøktandi úrslit hóast niðurskrivingar18-03-2016
Avlopið eftir skatt er 24 mió. kr., sum er lakari enn væntað, men nøktandi hóast tað. Fyri skatt er úrslitið 29 mió. kr.
TF Holding samtakið 136 mió. kr. í avlopi eftir skatt18-03-2016
TF Holding samtakið hevði eitt nøktandi ár í fjør, tó at onkur av feløgunum góvu hall. Ársúrslitið var 136 mió. kr. eftir skatt, og 174 mió. kr. áðrenn skatt. Útlitini fyri 2016 eru góð
Eik stuðlar TB14-03-2016
Eik Banki og TB hava longt stuðulsavtalu


text:
Allan hjálparvenjari hjá U17 landsliðnum
TB | 29/01/18
U17 landsliðið hevur seinastu árini tikið risafet og í mars 2017 luttók landsliðið í UEFA Elite Round á Kypros. Tá vóru venjararnir Áki Johansen og Pól F. Joensen. Eisini kann nevnast at Elias El Moustage og Stefan Radosavljevic vóru við til hesa kappingina. Stefan spælir við TB/FC Suðuroy/Royn og Elias er fyrrverandi TB’ari.
Nú er nýggjur venjari settur hjá hesum landsliðnum og er tað Thomas Thinggaard sum stendur á odda fyri U17 landsliðnum. Afturat sær hevur hann fingið Allan Smedemark, sum hevur verið venjari hjá ymsum ungdómsliðum hjá Tvøroyrar Bóltfelag seinastu árini. Eisini var Allan formaður í ungdómsdeildini hjá Tvøroyrar Bóltfelag í 2017.
U17 landsliðið hjá Føroyum skal spæla innleiðandi EM-undankapping í oktober í Makedonia. Í bólkinum hjá Føroyum eru Spania, Ísrael og vertirnir Makedonia.


text:
Fyrsta Mósebók, kapittul 33
Jákup og Esav hittast
v1
Tá ið nú Jákup hevjaði upp eygu síni og leit seg um, sá hann Esav koma við fýra hundrað monnum; tá skifti hann børnini sundur millum Leu og Rakul og báðar trælkonurnar
v2
og læt trælkonurnar við børnum sínum vera fremstar, síðan Leu við børnum sínum og Rakul við Jósefi aftast.
v3
Men sjálvur fór hann undan teimum og lútaði sjey ferðir til jarðar, alt til hann kom til bróður síns.
v4
Men tá kom Esav rennandi ímóti honum; og hann hálsfevndi og kysti hann, og teir grótu.
v5
Og tá ið hann hugdi upp og sá konurnar og børnini, spurdi hann: «Hvørji eru hasi, sum eru við tær?» Hann svaraði: «Hatta eru tey børn, ið Guð náðiliga hevur givið tænara tínum.»
v6
Fram gingu tá trælkonurnar við børnum sínum og lútaðu til jarðar.
v7
Aftan á tær gekk Lea fram og børn hennara og lútaðu til jarðar; síðan komu Jósef og Rakul og lútaðu til jarðar.
v8
Tá spurdi hann: «Hvat ætlaði tú við øllum hesum flokki, sum eg kom fram á?» Hann svaraði: «Finna náði í eygum harra míns.»
v9
Tá mælti Esav: «Eg eigi nóg mikið, bróðir mín; hav tú sjálvur tað, sum tú eigur!»
v10
Men Jákup svaraði: «Nei, havi eg funnið náði í eygum tínum, tá tak við hesi gávu av míni hond; tí tá ið eg sá andlit títt, var tað, eins og eg sá ásjón Guðs; og tú hevur jú fagnað mær væl!
v11
Tak nú við hesari signing, ið tær verður borin; tí at Guð hevur verið mær náðigur; og eg havi almikið av øllum!» Soleiðis strongdi hann á hann, so at hann tók við gávuni.
v12
Tá mælti Esav: «Latum okkum nú fara til gongu; eg skal fylgja tær!»
v13
Men Jákup svaraði: «Tú sært jú, harri mín, at børnini eru ússalig, og at eg havi ær við lombum og kýr við kálvum at ansa eftir; koyri eg bert ein dag ov hart á, ferst allur fenaðurin.
v14
Far tú, harri mín, undan træli tínum; so komi eg aftaná, so hóvliga sum fenaðurin orkar at ganga, og børnini orka at fylgja við, til eg komi til harra mín í Se'ir!»
v15
Tá mælti Esav: «So vil eg, í hvussu er, lata nakrar av monnum mínum vera eftir hjá tær!» Men hann svaraði: «Hví tá? Eg havi jú funnið náði í eygum harra míns!»
v16
Síðan fór Esav sama dag leið sína aftur til Se'ir.
Jákup í Sikem
v17
Og Jákup helt fram og kom til Sukkot; har bygdi hann sær hús; og fenaðinum gjørdi hann leyvskálar; tí eitur staðurin Sukkot.
v18
Og Jákup kom á ferð síni úr Paddan-Áram í øllum góðum til Sikemborgar í Kánáanlandi; og hann setti tjaldbúðir sínar eystan fyri borgina.
v19
Og ta jørðina, sum hann hevði sett tjaldbúðir sínar á, keypti hann frá sonum Hámors, faðirs Sikems, fyri hundrað kesitar.
v20
Og hann reisti har altar og nevndi tað: «Guð, Ísraels Guð.»


text:
Tey trý Nordurlondini Svøríki, Noreg og Danmørk verða kallað Skandinavia. Saman við grannalandinum Finnlandi er hetta ovurstórt landøki; her býr lítið fólk, men umstøðurnar eru góðar, og samfelagsskipanin er soleiðis, at øll skulu eiga part í vælferðini. Stórir partar av Noregi, Svøríki og Finnlandi eru skógvaksnir, og har eru mong vøtn, tí at skriðjøklarnir gróvu djúpar lægdir í lendið í seinastu ístíð. Stór fjallalendi eru í Noregi og Svøríki, men Finnland og fruktagóða Danmørk eru sløtt láglendi. Hesi fýra londini og Ísland, Føroyar, Grønland og Áland verða undir einum nevnd Norðurlond.
Meginparturin av fólkinum í hesum londum býr í býum við strendurnar ella við tey stóru vøtnini. Býirnir vórðu bygdir her, tí at havið og vøtnini vóru týdningarmiklar samferðlsuleiðir. Flestu áirnar kundu ikki so væl nýtast til nógvan flutning, tí at tær eru ov smáar ella renna so stríðar. Allir norðurlendsku høvuðsstaðirnir eru við sjógvin. Á myndini er Stockholm. Hann er á eysturstrond Svøríkis
Norðastu partarnir í Norðurnoregi, Norðursvøríki og Norðurfinnlandi eru norðan fyri norðurpólkring. Á hásumri setur sólin ikki her - og tað er ljóst alt samdøgrið. Á hávetri rísur sólin ikki - tað er myrkt alt samdøgrið. Longri norður vit koma, longri er midnáttarsól og eisini vetrarmyrkur. Norðast í hesum londum er myrkt næstan tveir mánaðir um veturin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.


text:
Tíðindaskriv
08.12.2017 - 11:20
Mentan > Tónleikur > Festivalar
Fyriskipararnir av Voxbotn kunnu í dag avdúka, at Danny & The Veetos verður millum mongu nøvnini, sum fara á pall á Okkara Voxbotn 2018, sum verður leygardagin 30. juni.
Danny & The Veetos mann nokk teljast millum best umtóktu tónleikabólkarnar í Føroyum. Løg sum “Sunnukvøld í mai” og “Allright” eru nærum blivin fólkaogn og á teimum konsertum, sum bólkurin hevur spælt, hevur bólkurin altíð megna at fingið allar áhoyrararar við.
Bólkurin er mannaður av Danny Baldursson, Páll Brim Joensen, Robert Waagstein, Jóhan Nolsøe, Símun Dam, Leivur Vitalis og Rúna Hentze, sum saman spæla lívsjáttandi pop-folk tónleik.
Umframt Danny & The Veetos, er longu avdúkað, at Nephew, Gilli, Byrta og Hardinger Band eisini fara á pall á Okkara Voxbotn 2018. Komandi tíðina verða enn fleiri nøvn avdúkaði.
Forsølan til Okkara Voxbotn 2018 hevur gingið sera væl. Ongantíð áður hevur gravgangurin eftir atgongumerkjum verið so stórur sum hesaferð, og fyriskipararnir vænta, at tað fer at verða útselt um ikki so langa tíð. Tað hevur verið útselt til Voxbotn øll árini - seinast fleiri mánaðar áðrenn Voxbotn byrjaði.


text:
Tag Archives: merit-útbúgving
Søk á pedagog uttan NEM-ID
Ætlar tú at søkja inn á pedagog-útbúgvingina sum fjarlesandi á Fjarlestrardeplinum, so kanst tú gera tað uttan NEM-ID.
Lesið til pedagog á Fjarlestrardeplinum
Síðan Fjarlestardepilin varð stovnaður á várið 2013 hevur stórur eftirspurningur verið eftir pedagog-útbúgving umvegis fjarlestur. Arbeitt hevur verið í longri tíð við at fáa í lag hesa skipan og nú komið er á mál, merkir hetta, at føroyingar kunnu lesa til pedagog umvegis fjarlestur, uttan at fara av landinum fleiri ferðir um árið í samband við fjarlesturin.


text:
Viðvíkjandi nær møtilýsingar verða lisnar aftur, verður lýst aftur á her, nær byrja verður aftur.
Lýsingar fyri møtir og tiltøk verða lisnar upp í Lindini, í beinleiðis sending mánadag og fríggjadag umleið kl. 10.00
Mánadag kl. 10.00
Ynskja tit at fáa lýsingar við mánadag umleið kl. 10.00, so skulu vit hava tær í seinasta lagi seint sunnukvøld. Møtilýsingarnar verða endursendar mánadag kl. 16.00 og kl. 19.00
Fríggjadag kl. 10.00
Ynskja tit at fáa lýsingar við fríggjadag umleið kl. 10.00, so skulu vit hava tær í seinasta lagi seint hóskvøld. Møtilýsingarnar verða endursendar fríggjadag kl. 15.00, kl. 19.00 og leygardag kl. 13.10.


text:
ACFM
Ráðgevandi nevndin hjá ICES viðvíkjandi fiskiskapi (á enskum: “Advisory Committee on Fishery Management”).
ACME
Ráðgevandi nevndin hjá ICES viðvíkjandi umhvørvisspurningum á sjónum (á enskum: “Advisory Committee on the Marine Environment”).
Aldursbýti
Aldursbýti í stovni ella veiðu er, hvussu nógvir fiskar av teimum ymsu aldrunum eru í ávikavist stovni ella veiðu.
Algur
Plantur í sjógvi og feskum vatni.
Altjóða Havrannsóknarráðið (ICES)
Altjóða felagsskapur, stovnaður í 1902, við høvuðssæti í Keypmannahavn. Hevur til endamáls at skunda undir, menna og samskipa havrannsóknir, at almannakunngera úrslitini av hesum arbeiði og at veita vísindaliga ráðgeving viðvíkjandi viðurskiftum í havinum. Uppi í hesum eru fiskifrøði, fiskiskapur, havfrøði, havlívfrøði, dálking o.a. Í løtuni eru 19 limalond í Altjóða Havrannsóknarráðnum.
Arbeiðsbólkur í ICES
Bólkur av fiskifrøðingum úr ymsum ICES limalondum, ið hittist regluliga (hvørt ár ella 2. hvørt ár) við ávísum arbeiðssetningi, t.d. at gera stovnsmetingar og forsagnir viðvíkjandi stovni og veiðu. Úrslitini verða løgd fyri ACFM ella ACME. (Á enskum: “Working Group”).
Árgangur
Teir fiskar í einum stovni, ið eru gýttir sama árið (í somu gýtingartíð), verða nevndir ein árgangur, t.d. 1982-árgangurin.
Djóraplankton
Planktonisk djór í sjónum. (Sí eisini plankton).
F
Stytting fyri fiskideyðatalið.
Fiskideyðatal (F)
Tann parturin av einum aldursbólki í stovninum, ið doyr vegna fiskiskap í einum ávísum tíðarskeiði, ofta í einum ári.
Fiskimynstur
Lutfalsligt býti av fiskideyðatalinum upp á teir ymsu aldursbólkarnar í stovninum.
Fmax
Tað veiðutrýst, ið áhaldandi gevur ta størstu veiðuna í vekt.
Føðiketa
Ein røð av trofiskum liðum av verum, har tey í einum liði eru føði hjá verunum í næsta liði.
Føðiøki
Soleiðis verða tey øki nevnd, har tann vaksni fiskurin leitar sær føði.
Forsøgn
Útlit fyri veiðu og stovni undir ávísum fortreytum. Skilt verður ímillum styttri forsagnir 1-3 ár fram í tíðina, 5-10 ára forsagnir og longri forsagnir, ið vísa smáfiskaúrtøkuna við ymisk veiðutrýst.
Granskingarbólkur í ICES
Bólkur av fiskifrøðingum úr ymsum ICES limalondum, ið hittast regluliga (hvørt ár ella 2. hvørt ár) við ávísum arbeiðssetningi, t.d. at seta út í kortið, hvussu stovnsmetingar og forsagnir viðvíkjandi stovni og veiðu kunnu gerast, ella at menna neyðugu vitanina um stovnarnar, so at stovnsmetingar kunnu gerast. Úrslitini verða løgd fyri ACFM ella ACME. (Á enskum: “Study Group”).
Gróður
Framleiðsla hjá plantum av lívrunnum tilfari við ljósi sum orkukeldu.
Gýtingarøki
Flestu fiskasløg leita til eitt ella fleiri øki at gýta. Tílík øki nevnast gýtingarøki.
Gýtingarstovnur
Tann parturin av einum stovni, ið er gýtingarførur.
Hagtalsøki, ICES
ICES hevur býtt landnyrðingspartin av Atlantshavinum upp í hagtalsøki, og verður veiðan skrásett fyri hvørt hagtalsøki sær.
ICES
Sí Altjóða Havrannsóknarráðið (á enskum: “International Council for the Exploration of the Sea”).
Larva
Soleiðis verður fiskurin nevndur frá kleking til hann hevur fingið ta fyri slagið eyðkendu útsjóndina. Fyrstu dagarnar eftir kleking fær larvan føðslu úr eini goymslu, hon hevur við sær úr rognkorninum. Henda goymslan liggur í einum posa, ið verður nevndur blommusekkur, og larvan nevnist tí blommusekklarva hesa tíðina.
M
Stytting fyri náttúrudeyðatalið.
Mest loyvda veiða (MLV)
Tann størsta veiða, sum myndugleikarnir geva loyvi at veiða.
Mol
6,02 x 1023 atom ella mýl.
MLV
Sí “Mest Loyvda Veiða”.
NAFO
Havrannsóknarráðið fyri útnyrðingspartin av Atlantshavinum (á enskum: “Northwest Atlantic Fisheries Organization”).
NASCO
Felagsskapur av strandalondum í Norðuratlantshavi norðan fyri 36oN, ið hevur til endamáls at tryggja eina skilagóða troytan av laksastovnunum í økinum. (Stytting fyri á enskum: “North Atlantic Salmon Conservation Organization”).
Náttúrudeyðatal (M)
Tann parturin av einum aldursbólki, ið doyr av náttúruávum, t.e. at hann verður etin, doyr í hungri, av sjúku, elli o.t.
NEAFC
Altjóða ráð, ið skal tryggja eina skilagóða troytan av fiskastovnum í altjóða sjógvi í landnyrðingspartinum av Atlantshavinum. (Stytting fyri á enskum: “Northeast Atlantic Fisheries Commission”).
Nekton
Verur, ið svimja so skjótt, at tær kunnu vinna á rákinum í sjónum, og tí sjálvar kunnu gera av, hvar tær skulu vera. (Mótsatt plankton).
Neritiskt
Økið inni á landgrunnum. (Mótsatt oseaniskt).
Nitrat
NO3-. Eitt týdningarmikið tøðsalt hjá plantum. Um veturin er nitratinnihaldið í føroyskum sjógvi umleið 12 mikromol/l, men um summarið kann gróðurin minka nógv um innihaldið í ovaru løgunum.
Oseaniskt
Økið úti á víðum havi, vanliga har botndýpið er størri enn 200 metrar. (Mótsatt neritiskt).
Plankton
Plantur ella djór, ið sveima ella svimja so spakuliga í sjónum, at tey ikki sjálvi eru før fyri at avgera, hvar tey skulu vera, men verða førd við rákinum. Tó kunnu fleiri teirra svimja so mikið, at tey kunnu gera av, á hvørjum dýpi tey skulu vera. (Sí eisini plantuplankton, djóraplankton og nekton).
Plantuplankton
Planktoniskar plantur í sjónum. (Sí eisini plankton).
Roynd
Eisini nevnt veiðuorka, ið er eitt mát fyri, hvussu hart fiskað verður, t.e. tal av troltímum, húkum, snellum, gørnum. Eisini nýtt um fiskitíð, t.d. tal av fiskidøgum. Fyri reiðskap, ið stendur í ávísa tíð, verður veiðuorkan ofta roknað sum tal av reiðskapi faldað við fiskitíðini, t.d. garnatal x fiskitíð.
SAM
Ein máti at gera stovnsmeting. (Stytt úr enskum: “State-space Assessment Model”). Grundað á aldursbýtið í veiðuni, vøksturin á fiskinum og veiðuhagtøl, verður fiskideyðatalið F fyri teir ymsu aldursbólkarnar roknað út, og so ber til at rokna, hvussu stórur stovnurin er í tali og vekt, um náttúrudeyðatalið M er kent. Hevur tann fyrimun fram um VPA, at óvissur eru vístar fyri úrslitini.
Smáfiskaúrtøka
Veiðan í vekt, ið kann væntast burtur úr hvørjum smáfiski, ið setur til fiskiskapin (sí tilgongd og part 3.1).
Stovnsmetingar
Vísindaliga undirbygdar metingar av, hvussu stórur ein stovnur er í tali og í vekt.
Stovnur
Bólkur av fiski (av sama slagi), ið er so eins viðvíkjandi gýting, kynsbúning, vøkstri o.t, at hann má viðgerast fyri seg, tá ið stovnsmetingar skulu gerast (á enskum: “unit stock”).
TAC
Sí “Mest loyvda veiða” (á enskum “Total Allowable Catch”).
Tilgongd
Tilgongd er tað talið á fiski, ið kemur undan gýtingini hvørt árið. Sum oftast verður tilgongdin givin sum talið á fiski í tí aldri, har hann fyri fyrstu ferð vísir seg í veiðuni, roknað aftur til byrjanina av árinum. (Á enskum verður tilgongd nevnd “recruits”).
Tøðsølt
Fleiri sløg av evnum ella ionum, ið plantur brúka, tá tær grógva (t.d. nitrogen- og fosforevnir).
Trofiskt
Viðvíkjandi føðslu og vøkstri hjá dýrum. (Frá grikskum: trofe, matur).
Uppvakstrarøki
Soleiðis verða tey øki nevnd, har yngulin leitar til, og har fiskurin er, til hann verður tikin í fiskiskapinum. Hetta kann vera heilt nær landi á grunnum vatni og á botni, ið ikki er hóskandi til fiskiskap, og verður fiskurin tí vardur hesa tíðina frá at verða veiddur. Onnur fiskasløg vaksa upp á somu leiðum, sum tann vaksni fiskurin leitar sær føði á, og verða sostatt bert vard við, at fiskireiðskapirnir eru lagaðir til størri fisk (meskavíddir, húkastøddir o.a.).
Veiða upp á roynd
Veiða í vekt (ella í tali) fyri hvørt eindarvirði fyri royndina, t.d. tons um dagin, kg fyri hvønn troltíma, kg fyri 100 húkar.
Veiðutrýst
Miðalvirðið av F fyri teir 3-5 árgangirnar, ið eru mest við í veiðuni.
Vistskipan
Ein vistfrøðilig eind, har tað ólívrunna og lívrunna umhvørvið, saman við einum ella fleiri samfeløgum av plantum og djórum, virka í einum størri ella minni geografiskum øki.
VPA
Ein máti at gera stovnsmeting. (Stytt úr enskum: “Virtual Population Analysis”). Grundað á aldursbýtið í veiðuni, vøksturin á fiskinum og veiðuhagtøl, verður fiskideyðatalið F fyri teir ymsu aldursbólkarnar roknað út, og so ber til at rokna, hvussu stórur stovnurin er í tali og vekt, um náttúrudeyðatalið M er kent.
Yngul
Larvan broytist við tíðini til yngul, t.e. tá fiskurin hevur fingið útsjóndina, sum eyðkennir fiskaslagið.
Yngulkanningar
Kanningar við havrannsóknarskipi við fínmeskaðum flótitroli við tí endamáli at fáa eitt boð uppá, hvussu nógv er komið undan gýtingini tað árið.
Yvirlitstroling
Kanningar við havrannsóknarskipi við fínmeskaðum botntroli við tí endamáli at fáa eitt mát fyri stovnsstøddini, ið er óheft av vinnuligum fiskiskapi.
Æti
Smáar verur í sjónum, ið eru føði hjá fiski og øðrum størri djórum.


text:
Tokyo
Tokyo er høvuðsstaðurin í Japan. Tokyo (japanskt: 東京 ella Tōkyō), alment nevnt Tokyo Metropolis (japanskt: 東京都 ella Tōkyō-to), finst á eystari síðu í høvuðsoynni Honshū. Tokyo er eitt tað fólkaríkasta øki í heiminum við yvir 35 milliónum íbúgvum. Hann er eisini miðdepil fyri øllum ídnað og handli í Japan.
Hann er mettur at vera størsti býur í heiminum og veksur við eini hálvari millión um árið. Menn meta, at 12 mill. av fólki býr í sjálvum býnum, men við teimum býum, sum hann er vaksin saman við (Yokohama og Kawasaki), kemur talið upp í 37 mill. ella meira. Tokyo er tíðarhóskandi býur, sum stendur mát í vakurleika og skynsamari bygging við stórbýirnar í Evropu og Ameriku; men ferðslan og mongd av fólki á gøtunum er væl størri.


text:
Føroyingafelagið í Aarhus skipar fyri føroyskum sunnudagsskúla, ið er fyri øll børn. Sunnudagsskúlin er annan hvønn sunnudag í Áarstovu, og byrjar kl 15.00. Sunnudagsskúlin varir í umleið 45 minuttir, har sungið verður í umleið 20 minuttir, og síðani hoyra børnini søgu úr Bíbliuni.
Endamálið við sunnudagsskúlanum er at vinna børn fyri Jesus.
Lær hin unga leiðina, ið hann skal ganga!
So víkur hann ikki av henni, heldur ikki,
táið hann verður gamal. Orðtøkini 22:6
“Latið hin smáu børnini koma til Mín,
og forðið teimum ikki! Tí ríki Guds hoyrir
slíkum til.” Lukas 18:16
HUGLEIÐING
At hugsa aftur og minnast tíðina í Aarhus verður í okkara heimi altíð gjørt við einum smíli. At flyta við børnum í annað land var ein sera stór avgerð og avbjóðing, einamest tí alt er so nýtt og fremmant. Sum foreldur at fýra smáum børnum, so byrjaðu vit at ganga í føroyskum sunnudagsskúla í Aarhus, tá vit flyttu niður at lesa í 2005. Hetta var sera natúrligt fyri okkum og samstundis var hetta ein partur av at hava nakað trygt og vælkendt at fara til og verða saman um. Tá vóru tað hjúnini Laila A. og Bárður Kass Nielsen og Elisabeth Poulsen, ið høvdu sunnudagsskúlan í Aarhus. Árið eftir flutti familjan Nielsen heim aftur á klettarnar og Elisabeth valdi eisini at leggja frá sær.
Vit blivu tá spurd og játtaðu at átaka okkum sunnudagsskúlaarbeiðið. Vit bæði høvdu havt við samkomuarbeiði at gera áðrenn vit fóru niður, tó einamest við ungdómi. Men nemliga tað at børn, ung og vaksin kunnu verða í kristnum felagskapi, er ein av grundtankunum undir sunnudagsskúlaarbeiðinum og hetta tiltalaði okkum bæði. Undirtøkan fyri sunnudagsskúlanum hevur fyri tað mesta verið sera, sera góð og praktiska hjálpin frá øðrum sunnudsagsskúlaforeldrunum í Aarhus hevur bestemt ikki ligið eftir, og tað skulu tey hava eina hjartans tøkk fyri.
Sum ein sjálvstøðugur bólkur sum virkaði í Føroyingafelagnum í Vestergade, síðani Toldbodgade, Hasle Skole og nú í nýggju, snotuligu hølunum á Hermodsvej, vóru uttaru karmarnir lagdir. Ynski um at boða føroyskum børnum (og foreldrum teirra) um Jesus á føroyskum við søgu, sangi og samfelag, var eitt kall, ið eisini hevur havt sera góða og jaliga ávirkan á okkum sum trúgvandi, sum sunnudagsskúlalærarar, foreldur og føroyingar uttanlands. At læra at skapa sunnudagsskúlaarbeiði soleiðis, at børn í øllum aldri fingu nakað burturúr var tíðum ein avbjóðing, serliga søgurnar mugu forteljast soleiðis at tey smáu skilja tær, samstundis sum størru børnini og foreldrini eisini føla at søgurnar eisini eru til tey. Eisini fyri børn okkara hevur sunnudagsskúlin havt stóran týdning. Spurd um júst hetta siga tey, at bíbliusøgurnar og sangurin hava verði góðar at koma at kenna, eisini tí tey so ofta møttu øðrum børnum sum høvdu aðra trúgv, og tá var gott at vita hvat tað kristna grundarlagið byggir á.
Tann sosiali parturin av sunnudagsskúlanum hevur ikki ligi eftir og teir nýggju og gomlu føroysku vininir hava eisini havt sera stóran týdning fyri bæði okkum vaksnu og fyri børnini. Bæði vit og børnini halda eisini at viðlíkahaldið av føroyska málinum og kennskapurin við føroyskar sunnudagsskúlasangir hava verið gott – serliga nú vit eru komin heim aftur, er gott við felags sunnudagsskúlaupplivingum. Sunnudagsskúlin hevur havt stóran týdning fyri okkum og vóna vit, at sunnudagsskúlin framhaldandi verður ein týdningarmikil andaligur og sosialur partur av føroyingafelagnum, har børn koma at hoyra og syngja um Jesus í einum deiligum sosialum, kristiligum felagsskapi.
Her heima á klettunum ynskja vit tykkum øllum alt tað besta og okkara eftirfylgjarum Harrans ríku signing í arbeiðinum.
/ Kári, Marin, Gunnvør, Boas, Malan og Margretha Østerø


text:
Fýra dekanar settir
Stýrið fyri Fróðskaparsetur Føroya hevur sett fýra av fimm dekanum. Teir nýsettu dekanarnir eru:
Magni Mohr fyri heilsuvísindi og sjúkrarøkt
Bergur Djurhuus Hansen fyri Føroyamálsdeildina
Hans Pauli Joensen fyri Náttúruvísindadeildina og
Hans Andrias Sølvará fyri Søgu- og samfelagsdeildina.
Starvið sum dekanur fyri Námsvísindadeildina verður eftir ætlan sett seinni í juni.
Stýrið setir dekanarnar eftir tilmæli frá rektaranum. Starvstíðin er trý ár, og dekanarnir taka við 1. august.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Lønarkrøvini hjá sjúkrarøktarfrøðingum seta met í nýggjari tíð
Tað er sjálvandi væl skiljandi at fakbólkar vilja hava enn hægri løn. Hetta er ynskið hjá øllum fakbólkum nú lønarsamráðingar eru. Men sæð í mun til miðallønarvøksturin seinastu 18 árini á 2,60 prosent, eru krøvini hjá Felagnum Føroyskir Sjúkrarøktarfrøðingur farin um alt mark. Um Lønardeildin skuldi fylgt lønarkrøvunum hjá sjúkrarøktarum og smittaði av á aðrar lønarbólkar, hevði hetta árliga kostað samfelagnum fleiri hundrað milliónir krónur. Hesi krøvini eru tí ómøgulig at ganga á møti.
Hesaferð er avtalaður ein lønarkarmur í krónum, sum merkir, at lønirnar mánaðarliga hækka 1.449 kr yvir 2 ár. Hetta svarar til, at almennu lønirnar í meðal hækka 2,3% fyrra árið og 2,5% seinna árið. Talan er um eina munandi lønarhækking, og hesin karmur merkir, at árligu lønarútreiðslurnar hjá landinum vaksa 110 milliónir krónur.
Um lønarkrøvini hjá Felagnum Føroyskir Sjúkrarøktarfrøðingar vóru gingin á møti, og hetta smittaði av á aðrar starvsfólkabólkar, so høvdu lønarútreiðslurnar hækkað fleiri hundað milliónir krónur árliga.
Tað hevði tí verið meira enn ábyrgdarleyst av Lønardeildini at gingið við til ein slíkan sáttmála, sum tann, ið felagið hjá føroyskum sjúkrarøktarfrøðingum krevur. Hetta bæði mótvegis øðrum lønarbólkum, eins og móti samfelagnum annars. Her skal eisini havast í huga, at fleiri fakbólkar við líknandi útbúgvingarstøði sum sjúkrarøktarfrøðingar hava lægri og á leið somu løn sum sjúkrarøktarfrøðingar.
Seinastu 18 árini hevur lønarvøksturin hjá løntakarum undir tí almenna verið í miðal 2,6 prosent árliga. Í 2001, tá hækkingin fyri hesi árini var hægst, var vøksturin 5,0 prosent, meðan lægsti vøksturin var 0,85 prosent.
Frá 2010 til 2016 hevur lønarvøksturin ligið millum 0,85 og 2,2 prosent.
Víst hevur verið á, at undir kreppuni fyrst í 90’unum vóru almennu lønirnar settar niður, og tað er sjálvandi rætt, tí í 1993 minkaðu almennu lønirnar við 8,5 prosentum í miðal. Hetta er tó langt síðani hálað innaftur, eftir at tað í 1999 kom vend í.
Um vit seta árið 2001 til vísitalið 100, so vóru lønirnar í 2016 hækkaðar upp í 145,4. Verður vísitalið fyri prístalið eisini sett til 100 í 2001 so var talið í fjør bert komið upp á 117,3. Samanborið við prístalsvøksturin hesi árini hevur tí verið talan um ein munandi reallønarvøkstur.
Við hesum í huga er tað við undran, at Lønardeildin sær krøvini hjá Sjúkrarøktarfelagnum, ið hesaferð eru farin so langt av leið frá nøkrum, sum sætt er í nýggjari tíð. Tað er tó at vóna, at Felagið Føroyskir Sjúkrarøktarfrøðingar umhugsar sína støðu og kemur aftur til samráðingarborðið, so vit saman kunnu finna eina realistiska loysn á lønartrætuni til frama fyri sjúkrarøktarfrøðingar, føroyska arbeiðsmarknaðin og samfelagið alt.
Lønardeildin, Fíggjarmálaráðið.


text:
Bræv Paulusar ápostuls til Galatamanna, kapittul 6
Berið byrðar hvør hjá øðrum
v1
Brøður! Um ein maður skuldi komið fyri einahvørja misgerð, tá hjálpið tit, sum andligir eru, honum til rættis við spakføris anda; men hygg um teg sjálvan, at ikki tú eisini skalt verða freistaður!
v2
Berið byrðar hvør hjá øðrum og uppfyllið soleiðis lóg Krists.
v3
Tí at um einhvør tykist at vera nakað, tó at hann einki er, tá svíkur hann seg sjálvan.
v4
Men ein og hvør skal rannsaka sítt egna verk, og tá skal hann hava rós eina eftir tí, sum hann sjálvur er, og ikki eftir tí, sum annar er.
v5
Tí at ein og hvør skal bera sína egnu byrði.
Góðvild móti orðsins lærarum og móti øllum
v6
Men tann, sum verður upplærdur í orðinum, skal geva tí, sum upplærir hann, lut við sær í øllum góðum.
v7
Villist ikki! Guð letur seg ikki spotta; tí at tað, sum maður sáar, tað skal hann eisini heysta.
v8
Tí at tann, sum sáar í holdi sínum, skal av holdinum heysta týning; men tann, sum sáar í andanum, skal av andanum heysta ævigt lív.
v9
Men latum okkum ikki troyttast av at gera tað, sum gott er! tí at í sínum tíma skulu vit heysta, um vit ikki gevast.
v10
Latum okkum tá, eftir tí sum vit hava føri til, gera øllum gott og helst trúarfeløgum okkara!
Síðsta ávaring móti falslærarum
v11
Hyggið, við hvussu stórum bókstøvum eg skrivi til tykkara við míni egnu hond!
v12
Allir teir, sum vilja síggja væl út í holdinum, teir noyða tykkum til at lata tykkum umskera, bert fyri at teir ikki skulu verða forfylgdir fyri Krists kross skuld;
v13
tí at tað er minni enn so, at teir sum umskornir eru, sjálvir halda lógina; men teir vilja, at tit skulu verða umskornir, fyri at teir kunnu rósa sær av holdi tykkara.
v14
Men tað veri langt frá mær at rósa mær av øðrum enn av krossi várs harra Jesu Krists; tí at fyri hansara skuld er heimurin krossfestur fyri mær og eg fyri heiminum.
v15
Tí at hvørki er umskering nakað ella yvirhúð, men eina nýggjur skapningur.
v16
Og yvir øllum teimum, sum ganga eftir hesi reglu, veri friður og miskunn, og yvir Guðs Ísrael!
Orð til endans
v17
Hereftir geri eingin mær ónáðir! tí at eg beri merki Jesu á likami mínum.
v18
Náði várs harra Jesu Krists veri við anda tykkara, brøður! Amen.


text:
Marran
Níggjunda og næstseinasta bókini í røðini Pax, sum fer fram í svenska býnum Mariefred.
Teir báður beiggjarnir Alvi og Viggo stríðast fyri at hjálpa systkunum Estrid og Magnari at styrkja um verjuna á bókasavninum.
Marran er um at fáa valdið á Estrid, og og tað eru bara beiggjarnir, sum kunnu fara inn í dreymaverðina og bjarga Estrid, men tað er sera vandafult.
Åsa Larsson og Ingela Korsell hava skrivað, og Henrik Jonsson hevur teknað.
Súsanna Berg hevur týtt. Bókin er heft og 212 bls.
Aftur


text:
Indiana
Indiana (enskt: The State of Indiana) er stakríki í Sambandsríkinum Amerika við umleið 6 mió. íbúgvum. Høvuðsstaðurin og størsti býurin er Indianapolis. Í norðri hevur Indiana mark við Michigan, í eystri við Ohio, í suðri við Kentucky og í vestri við Illinois. Í desember 1816 bleiv Indiana lutstatur í USA. Eyknevni er The Hoosier State. Upprunaavgerðið av orðið Hoosier er ókendur.
Stórur munur er á vetri og sumri. Um summarið er slavið og heitt, og um veturin er turt og kalt. Har eru tær stóru grasfløturnar. Tess longri vestureftir farið verður, tess turrari verður. Í hesum økinum var áður tann amerikanska prerian við sínum veldigu grasfløtum og stórum búflafylgjum. Nú á døgum er næstan øll prerian burtur. Bara nøkur smá, var øki eru eftir, og bara smáar leivdir av búflafylgjunum. Har, sum prerian áður var í Indiana, eru nú stórir kornakrar. Tey turrastu økini verða nýtt at hava neyt gangandi á beiti. Flestøll jarðarbrúk eru sera stór. Nógv sløg av grøði verða velt, og har, sum ov turt er at velta, hava tey kjøt-framleiðslu á veldiga stórum ranchum.
Sí eisini[rætta | rætta wikitekst]


text:
Skrivað tann
03. august 2018.
ALBANIA - føroyskur ungdómur á missiónsferð
10 føroyskir tannáringum hava verið í Albania í døgunum 18. - 27. juli 2018. Tey hava evangeliserað og gjørt andaligt sosialt hjálpararbeiði millum fátækar Zigoynarafamiljur. Eisini hava tey havt legu fyri 60 Zigoynarabørnum í aldrinum 3 til 17 ár.
Anita og Oddmar Tausen, sum vóru stigtakarar og leiðarar á ferðini, siga
Les meira
Skrivað tann
01. august 2018.
Sunnukvøldið 5. august kl. 20.00 á R7, sum hoyrist um alt landið á FM.102 og FM.107.
Sangur. “Lívsmynstur nýtt” - Eyðun Jacobsen syngur.
Orðið fyri dagin. “Hvíldarløtan” - Gunnleyg Kallsberg lesur.
Tala: Kári Kjelnæs - Evni: “Ljós heimsins.”
Sangur. “Lívsins land,” Betesdakórið syngur.
Nr. 934 SGF - “Ein staður er dýrur og fagur,” Anja Hansen syngur.
Nr. 1307 NSGF “Sólsettu fjøllum yvir, fara ein dag skal eg,” Kórið í Ebenezer syngur.
Nr. 715 NSGF “Ver tú hjá mær, nú náttin kemur á,” Ingálvur av Reyni syngur. Vertur: Jóhan við Neyst. Endursent verður hóskvøldið kl. 21.00
Skrivað tann
27. juli 2018.
Evangelsika Røddin netvarpaði útifundirnar uttanfyri Ebenezer á Ólavsøku 2018.
Ólavsøkuaftan kl. 21.00 TRÝST HER!
Ólavsøkudag kl. 21.00 TRÝST HER!
Vælkomin á ólavsøku á evr.fo
Skrivað tann
25. juli 2018.
Sunnukvøldið 29. juli kl. 20.00 á R7, sum hoyist um alt landið á FM102 og FM107.
Summarsending við góðum sálmum, sangum, upplestri o.ø.
Nr. 754 - "Eg veit ei hvat mær bíðar, Guds náði fjalir tað," - Anja Hansen syngur. "Á myrkursins vegi," - Alex Bærendsen syngur.
Les meira


text:
Steinar Patursson
12.07.2017 - 16:39
Ítróttur > Ítróttur > Tennis
Fyri lítlari løtu síðani tapti Andy Murray í Wimbledon fjórðingsfinaluni móti 28. styrkismetta amerikanarum Sam Querrey.
Andy Murray er so at siga einasta tennisvón hjá bretlandi í harratennis í løtuni, og eisini lá hann sum favorittur at vinna kappingina, eftir at hava vunnið kappingin í fjør og í 2013.
Murray legði annars væl út við at vinna fyrsta sett 6-3, áðrenn Querrey fór avstað við øðrum setti 4-6. Triðja sett endaði við einum tiebreak, ið Murray aftur vann við 7-4.
Wimbledon er besta Grand Slam kappingin fyri Murray, av tí at hon er einasta Grand Slam kapping á grasi, og skuldi mann trúð, at her fór Murray at pressa seg víðari til hálvfinaluna.
Men lægri metti amerikanarin gavst ikki so.Heldur skuldi støðan vendast heilt á høvdið, og Querrey knústi Murray, ið ivaleyst var darvaður av skaða í mjødnini, í báðum seinastu settunum 6-1 6-1.
Sostatt endaði dysturin 6-3 4-6 7-6 (7-4) 1-6 1-6.
Hetta er fyrstu ferð, at Querrey hevur spælt seg í eina Grand Slam hálvfinalu fyri einstaklingar. Besta úrslit, ið hann hevði frammanundan, var fjórðingsfinalan til Wimbledon í fjør.
Í løtuni spæla eisini Gilles Müller og Marin Cilic fjórðingsfinalu, meðan Milos Raonic og Roger Federer spæla klokkan 16:15, og Tomas Berdych og Novak Djokovic spæla klokkan 16:40.